Saakašvili neprišiel na výsluch. Obáva sa, že ho chcú vyhostiť

Bývalý gruzínsky prezident chce, aby ho nevyšetrovala tajná služba, ale regulárna polícia.

KYJEV. Bývalý gruzínsky prezident Michail Saakašvili, ktorý je v súčasnosti jednou z hlavných postáv ukrajinskej opozície, neprišiel v utorok na výsluch do kyjevskej centrály ukrajinskej tajnej služby SBU. Jeho právnik Pavlo Bohomazov pritom ešte v pondelok hovoril, že Saakašvili sa na výsluch dostaví, no v utorok jeho druhý právnik Chornolutsky informoval, že gruzínsky exprezident do budovy tajnej služby nepríde. Ako informuje rozhlasová stanica Slobodná Európa, Saakašvili sa obáva, že ukrajinská tajná služba "pripravuje podmienky na jeho vyhostenie z krajiny". Okrem toho sa už dávnejšie domáhal toho, aby ho nevyšetrovala tajná služba, ale regulárna polícia. Saakašviliho zatkli už začiatkom decembra, no súd po troch dňoch rozhodol o jeho prepustení. Žalobca sa následne pokúšal presadiť, aby na Saakašviliho uvalili aspoň domáce väzenie, to však súd zamietol tiež. Podľa ukrajinských vyšetrovateľov mal Saakašviliho zástupca údajne prijať finančnú podporu vo výške 500-tisíc dolárov od ukrajinského magnáta, ktorý je napojený na ruského prezidenta Vladimira Putina, s cieľom financovať protesty proti ukrajinskému prezidentovi Petrovi Porošenkovi. Saakašvili tieto tvrdenia odmieta s tým, že ide len o Porošenkovu snahu o jeho diskreditáciu. "Nie je väčšieho nepriateľa Putina v celom bývalom Sovietskom zväze, ako som ja," reagoval na tieto obvinenia gruzínsky exprezident. Saakašvili žije na Ukrajine od roku 2015, pričom istý čas pôsobil aj ako gubernátor Odeského regiónu. Do tejto funkcie ho vymenoval ukrajinský prezident Petro Porošenko, neskôr sa však títo dvaja politici rozhádali a Saakašvili vzápätí prišiel o ukrajinské občianstvo. Aktuálne je tak človekom bez občianstva, keďže toho gruzínskeho ho v jeho bývalej vlasti zbavili už predtým.


Člen hnutia ANO navrhol Babiša na vyznamenanie za boj proti korupcii

Babiš návrh považuje za nevhodný a vyznamenanie by neprijal.

PRAHA. Člen českého politického hnutia ANO Václav Makrlík navrhol predsedu ANO a premiéra Andreja Babiša na štátne vyznamenanie za boj proti korupcii a rozkrádaniu štátneho majetku. Makrlíkov návrh podporila okresná organizácia ANO v meste Písek. Babiš to považuje za nevhodné a vyznamenanie by neprijal. Informoval o tom v stredu spravodajský portál iDNES.cz. List adresovaný kancelárii českého prezidenta sa objavil na stránkach hnutia ANO. "Využívam týmto svoje občianske právo a dovoľujem si Vám navrhnúť a odporučiť, aby ste pri príležitosti stého výročia vzniku Československej republiky udelil pánovi Andrejovi Babišovi, predsedovi vlády Českej republiky, príslušné štátne vyznamenanie," píše sa v liste. Podľa jeho autora si Babiš zaslúži ocenenie za celoživotný boj proti rozkrádaniu štátneho majetku a s tým spojenou korupciou, ako aj za vnútroštátnu politickú stabilizáciu. Marklík ďalej uviedol, že svoj návrh prezentoval na sneme okresnej organizácie hnutia ANO Písek a prítomní členovia ho podporili jednomyseľne. "Myslím si, že je to nevhodné a určite by som to odmietol," odpovedal Babiš na otázku iDNES.cz, čo si o návrhu myslí. Makrlík pre iDNES.cz povedal, že svoj návrh myslí vážne. "Ten človek toho urobil pre túto krajinu toľko, ako neurobil nikto z tých krikľúňov, čo včera pokrikovali pri Českom rozhlase. Urobil toho toľko v ekonomickej sfére aj v politickej sfére aj pre stabilizáciu štátu," zhrnul Makrlík. Hovorca českého prezidenta Jiří Ovčáček odkázal, že akékoľvek otázky médií na štátne vyznamenania nebude až do 28. októbra komentovať. Český prezident Miloš Zeman udelí každoročne pri príležitosti štátneho sviatku dňa 28. októbra niekoľko desiatok vyznamenaní. Tento rok mu ľudia do konca júla poslali 214 návrhov. Návrhy predložili aj Senát a Poslanecká snemovňa. Koho a akým ocenením sa prezident rozhodne vyznamenať, záleží iba na ňom. Prezidentská kancelária návrhy tradične nekomentuje.


AKTUALIZOVANÉ 14:26Lajčák chce stiahnutie extrémistu z misie OBSE

Slovenská diplomacia aj OBSE preverujú Guttena po vlastnej línii.

BRATISLAVA. Slovenské ministerstvo zahraničných vecí súhlasí s Organizáciou pre bezpečnosť a spoluprácu v Európe (OBSE), že extrémistické výroky slovenského pozorovateľa na Ukrajine Martina Guttena sú neprijateľné. Ministerstvo v stredu vzalo späť svoj súhlas s pôsobením Guttena v misii OBSE. Pravdepodobne ho zo zahraničnej misie stiahnu. „Konanie slovenského sekondovaného pozorovateľa v misii OBSE je nezlučiteľné s princípmi a hodnotami, ktoré presadzuje Slovenská republika a OBSE,“ tvrdí hovorca ministerstva Peter Susko. Organizácia OBSE už pred niekoľkými dňami oznámila, že s extrémistickými výrokmi Guttena nechce mať nič spoločné. „Jeho komentáre nepredstavujú oficiálne stanoviská OBSE a sú v rozpore s našou vnútornou politikou,“ uviedla pre SME Natacha Rajakovic z organizácie. Situáciu okolo Guttena podľa nej ešte preverujú a následne príjmu opatrenia. Gutten na Facebooku vtipkoval s proruským žoldnierom Máriom Reitmanom o tom, kde a ako by mali zabiť blogera Jána Benčíka. O svojich kolegoch z OBSE sa vyjadroval pohŕdavo, pretože nie sú Slovania a o utečencoch písal ako o parazitoch, ktorých bude hubiť. Úlohou misie pôsobiacej na rusko-ukrajinských hraničných priechodoch Gukovo a Doneck je pritom denne objektívne informovať o dianí na Ukrajine a sprostredkúvať dialóg pri konfliktoch. O situáciu sa zaujíma aj ministerstvo zahraničných vecí. S OBSE komunikuje, no Guttena preveruje aj po vlastnej línii. „Ak bude šetrením preukázaná pravdivosť medializovaných informácií, vyvodíme z toho patričné dôsledky, vrátane iniciovania žiadosti smerom k OBSE o odvolanie dotyčnej osoby,“ reagoval hovorca ministerstva Peter Susko. Zdôraznil, že Gutten nie je v žiadnom pracovnoprávnom vzťahu s ministerstvom. Gutten sa na misiu OBSE prihlásil sám, a to prostredníctvom prihlášky na internete. Pred vyslaním však potreboval stanovisko ministerstva zahraničia o tom, že spĺňa požiadavky a nevie o prekážkach, ktoré by bránili jeho nasadeniu. Bývalý vojak na svojom facebookovom konte napísal, že sa na dôchodku nudil a ako pozorovateľ dostal aspoň diplomatický pas či vyššiu hodnosť. V tomto prípade však podľa bezpečnostného analytika Jaroslava Naďa zrejme pochybila Slovenská informačná služba. Ak totiž tajné služby sledujú slovenských žoldnierov na Ukrajine, o Guttenových kontaktoch a aktivitách mala dávno vedieť, myslí si. SIS reagovala, že si svoje povinnosti plní.


OSN žiada USA stiahnuť uznanie Jeruzalema za metropolu Izraela

OSN na svojom štvrtkovom mimoriadnom zasadnutí prijalo návrh pomerom hlasov 128:9.

NEW YORK. Valné zhromaždenie OSN na svojom štvrtkovom mimoriadnom zasadnutí prijalo pomerom hlasov 128:9 návrh rezolúcie, v ktorom vyzvalo Spojené štáty, aby stiahli svoje rozhodnutie uznať Jeruzalem za hlavné mesto Izraela. Oznámila to agentúra DPA. Medzi krajinami, ktoré hlasovali proti, sú aj USA, Izrael a štyri ostrovné štáty. Hlasovania sa zdržalo 35 krajín, medzi nimi Austrália, Kanada, Mexiko a Filipíny. Na rozdiel od Bezpečnostnej rady OSN nie je možné na plenárnom zasadnutí VZ OSN použiť právo veta a každý zo 193 členských štátov má jeden hlas. Štvrtkové zasadnutie VZ OSN viedol jeho predseda - šéf slovenskej diplomacie Miroslav Lajčák. Rezolúcia VZ OSN o Jeruzaleme nie je právne záväzná a má predovšetkým symbolický význam. Jej text vyjadruje "hlbokú ľútosť" nad "nedávnymi rozhodnutiami týkajúcimi sa postavenia Jeruzalema". Konkrétne však nespomína kontroverzné rozhodnutie amerického prezidenta Donalda Trumpa uznať Jeruzalem za hlavné mesto Izraela. Dokument zároveň konštatuje, že konečný status mesta sa musí prerokovať v súlade s príslušnými rezolúciami OSN. Podpora rezolúcie bola vysoká napriek tomu, že Trump pohrozil v stredu zastavením dotácií krajinám, ktoré za ňu budú hlasovať. Mimoriadne zasadnutia 193-členného VZ OSN sú zriedkavé. To štvrtkové sa zišlo na žiadosť arabských a moslimských krajín. Obdobný návrh rezolúcie v pondelok USA vetovali v Bezpečnostnej rade OSN. Zvyšní 14 členovia BR OSN hlasovali za návrh predložený Egyptom, ktorý konkrétne nespomínal ani Spojené štáty, ani Trumpa, vyjadroval však "hlboké poľutovanie nad nedávnymi rozhodnutiami týkajúcimi sa statusu Jeruzalema".


Slovenskí a rakúski vedci vybudujú nové špecializované pracovisko

Štrukturálna biológia sa využíva pre identifikáciu príčin a dôsledkov závažných ochorení.

BRATISLAVA. Slovenskí a rakúski vedci vybudujú v Bratislave špecializované pracovisko na výskum a výukové aktivity v štrukturálnej biológii pre biomedicínu a biotechnológie. Ide o spoločný projekt Ústavu molekulárnej biológie Slovenskej akadémie vied (ÚMB SAV) a Viedenskej univerzity. Informuje o tom SAV na svojej internetovej stránke. V rámci realizácie projektu sa na Slovensku vybuduje prvé pracovisko s prístrojmi na charakterizáciu vlastností proteínov, ich automatizovanú prípravu a dokumentáciu proteínových kryštálov pre röntgenovú štruktúrnu analýzu. "Projekt je zameraný na zriadenie spoločného vzdelávacieho a vedecko-výskumného centra štruktúrnej biológie pre doktorandov, vedeckých pracovníkov a záujemcov z praxe a na vybudovanie širokej vedecko-odbornej základne schopnej priniesť významný pokrok do výskumu aplikácií v biomedicíne a biotechnológiách," vysvetlila riaditeľka ÚMB SAV Eva Kutejová. Obe vedné disciplíny - biomedicína aj biotechnológia sú moderné vedecké oblasti a ich ďalší rozvoj prispieva k zlepšeniu zdravia obyvateľstva aj životného prostredia. "Štrukturálna biológia je moderným nástrojom pre identifikáciu príčin a dôsledkov závažných ochorení. Ponúka tiež návrh možných potenciálnych liečiv," vysvetlila význam projektu Kutejová. Do projektu sú zapojení vedci zo Slovenska a Rakúska. "V rakúsko-slovenskom prihraničnom regióne nemáme takýto priestor - základňu pre vzdelávanie špecialistov, ktorí sú schopní aplikovať svoje vedomosti v tejto oblasti výskumu v praxi. A práve na to má slúžiť toto výnimočné centrum, ktoré bude dostupné vedcom-špecialistom, študentom aj externým vedcom," uzavrela riaditeľka ÚMB SAV.


Samovražedný útok v irackom Bagdade si vyžiadal osem mŕtvych a desiatky zranených

BAGDAD. Osem ľudí prišlo v piatok o život a 30 utrpelo zranenia pri útoku samovražedného atentátnika v mešite v južnej časti irackej metropoly Bagdad. Informovala o tom agentúra DPA s odvolaním sa na svedkov. Bombový útok sa odohral v čase popoludňajšej modlitby v šiitskej mešite v južnej časti Bagdadu. Zranených podľa svedkov prevážali sanitkami do nemocníc. Iracké bezpečnostné zložky uzavreli ulice v okolí miesta, kde došlo k útoku. Podľa bezpečnostného predstaviteľa citovaného agentúrou AFP najmenej jeden útočník, opásaný výbušninami, sa pokúsil vstúpiť do mešity, ale bol zastavený a odpálil sa vonku. K útoku sa zatiaľ nikto neprihlásil. Členovia extrémistickej organizácie Islamský štát (IS) uskutočňujú v Iraku útoky aj napriek tomu, že iracká vláda v decembri 2017 oznámila porážku IS, pripomína DPA. Americký prezident Donald Trump deklaroval v marci tohto roka koniec kalifátu, ktorý IS vyhlásil v roku 2014 na dobytých územiach Iraku a Sýrie.


Slovákov čaká na Dakare bludisko a horské etapy

Ak chcem dosiahnuť to, čo na poslednom Dakare, tak musím ísť naplno od začiatku, vraví Štefan Svitko.

BRATISLAVA. Šliapal na rotopede a na tvári mal masku, cez ktorú dýchal vzduch, akoby bol niekde vysoko v Alpách. Štefan Svitko sa takto pripravoval na najnáročnejšiu diaľkovú rely aj počas vianočných sviatkov. Na Rely Dakar bude štartovať už ôsmykrát. Štartuje 2. januára v Asuncióne (Paraguaj). Cieľ je 14. januára v Buenos Aires (Argentína). Z takmer 9000 kilometrov pripadá na merané úseky pre motocykle 4088 kilometrov. Najvyšším bodom Dakaru bude priesmyk vo výške 4895 metrov nad morom. Prvenstvá vo svojich kategóriách obhajujú Toby Price (motocykle), Stéphane Peterhansel (automobily) a Gerard de Rooy (kamióny). Šliapať na rotopede a dýchať na kyslík chudobný vzduch je veľká záťaž. V Andách však dostanú riadne zabrať všetci jazdci rely. „Musím sa čo najlepšie pripraviť na nadmorskú výšku, pretože až deväť dní by sme mali jazdiť vo výške tritisíc metrov a najvyšší bod bude až vo výške 4895 metrov,“ opisuje Svitko. Aj preto sa v decembri pripravoval vo Vysokých Tatrách, kde okrem posilňovne chodil často na skialp. Kondičná príprava na extrémnu rely však musí byť všestranná. Nestačí jazdiť na motocykli v teréne. „Chodím aj na bežky, plávam, behám, bicyklujem. Vlani mi veľmi pomohli napríklad stabilizačné cvičenia. Tento rok som ich robil častejšie,“ hovorí. Obhájiť druhú priečku z minulého ročníka Dakaru bude náročné. Konkurencia je každý rok silnejšia. Svitko odhaduje, že o miesta v prvej trojke sa bude biť pätnásť jazdcov. „Na Dakar sa teším. Necítim žiaden tlak. Cieľ o tom, že raz budem na stupni víťazov, som si už splnil. Iste, teraz by som sa rád posunul o jedno miesto vyššie, ale s tým ide na Dakar ďalších pätnásť jazdcov. Uvidíme, ako to dopadne,“ vraví. „S továrenskými jazdcami sa ťažko bojuje. Navyše, takí Španieli či Argentínčania majú lepšie podmienky na tréning. Kým ja jazdím, keď sú štyri stupne a oziabu ma ruky, oni majú teplejšie počasie. Ale na štarte sme na tom všetci rovnako,“ rozoberá slovenský motocyklista. Jeho cieľom je skončiť do tretieho či štvrtého miesta. Rozdiely medzi jazdcami v najlepšej päťke neboli pred rokom až také veľké. Suverénne však jazdil celkový víťaz Toby Price, ktorý mal pred Svitkom 40-minútový náskok. „Ak chcem dosiahnuť to, čo na poslednom Dakare, tak nemôžem rozmýšľať nad žiadnou taktikou. Musím ísť naplno od začiatku a v etapách byť neustále v strehu. Nikdy neviete, čo môže byť za ďalšou zákrutou. Je to nebezpečný šport. Dakar si neužijete. Každý rok sú tu smrteľné nehody,“ hovorí Svitko. Od roku 2000 zahynulo na rely dvanásť pretekárov. Medzi nimi napríklad aj dvojnásobný víťaz Dakaru Fabrizio Meoni. „Aj ja mám obavy, aby som sa nezranil a prišiel do cieľa zdravý. Keď idete 150 až 160 kilometrovou rýchlosťou a narazíte na kameň alebo trafíte výmoľ, hrozí pád. A v takej rýchlosti to nedopadne dobre.“ Svitko sa v príprave nevyhol pádom. Pred dvoma mesiacmi si poranil pravé koleno i členok. „Natiahol som si väzivo. Nevyzeralo to najlepšie. Musel som sa doliečiť, no dúfam, že ma to teraz nebude obmedzovať. Verím, že od stopercentného výkonu by som nemal mať ďaleko.“ Na štarte pretekov v Paraguaji bude okrem Svitka v oficiálnej súťaži už iba jeden Slovák – Ivan Jakeš. Na rely sa vracia a nevzdáva sa napriek viacerým náročným ročníkom. Na poslednom Dakare si po ťažkom páde pretrhol väzivo v kolene, druhú nohu mal tiež silno doudieranú. Snažil sa v pretekoch napriek tomu pokračovať, no motorku nedokázal ovládať, navyše mal veľké bolesti. Preto odstúpil. Teraz má najvyššie ambície. „Mám za sebou najťažšiu prípravu a urobím všetko pre to, aby som vyhral,“ vravel sebavedomo Jakeš. V celkovom poradí bol v minulosti na Dakare štvrtý a podarilo sa mu vyhrať aj etapu. Dakar odštartuje 2. januára v Paraguaji. Na pretekárov čaká takmer deväťtisíc kilometrov. A mimoriadne náročných. Organizátori avizujú až šesť zničujúcich vysokohorských etáp a navigačne náročné bludisko v piesočných dunách. „V horách to budú mať všetci pretekári veľmi ťažké. Tam sa bude všetkým ťažko dýchať a s týmto nepríjemným pocitom budú musieť bojovať naozaj často,“ vravel v novembri pri predstavovaní detailov trate riaditeľ rely Etienne Lavigne. Okrem extrémnych etáp si jazdci veľmi neoddýchnu ani počas voľného dňa. Ten je v hlavnom meste Bolívie La Paz v nadmorskej výške 3500 metrov. „V dunových poliach potom čaká na pretekárov trať, ktorá sa neustále krúti. Bude to bludisko,“ dodal Lavigne. Rely Dakar vyvrcholí 14. januára v Buenos Aires. Tento text ste mohli čítať vďaka tomu, že platíte za obsah. Vážime si to.


Americkí oceliari tlačia naTrumpa, aby obmedzil dovoz ocele do USA

WASHINGTON. Predstavitelia amerického oceliarskeho sektora vyzvali prezidenta Donalda Trumpa, aby urýchlene prijal opatrenia na obmedzenie dovozu ocele zo zahraničia. Ako uviedli, vysoký dovoz poškodzuje americký oceliarsky priemysel. V liste, ktorý Bielemu domu a Kongresu zaslali Americký inštitút pre železo a oceľ a Združenie producentov ocele, vyzývajú Trumpa na okamžité kroky v rámci nie často využívaného bodu amerického zákona o obchode z roku 1962, ktorý umožňuje zaviesť opatrenia z dôvodu ochrany národnej bezpečnosti. Ako dodali, Trump by mal tieto opatrenia použiť proti všetkým "významnejším zdrojom dovozu ocele a na všetky produkty, s výnimkou tých, ktoré na trhu USA chýbajú". Pod výzvu sa podpísali aj firmy ako Alton Steel, AK Steel, Nucor či ArcelorMittal USA. Podľa amerických oceliarov ani doterajšie hrozby prípadných opatrení nezabránili pokračovaniu nadmerného dovozu ocele do USA. V júni 2017 zaznamenali Spojené štáty najvyšší objem dovozu ocele zo zahraničia za viac než dva roky. Júnový dovoz predstavoval z celkového amerického trhu s oceľou okolo 30 percent. Ako oceliari dodali, nepomohli ani rokovania na medzinárodnej úrovni, napríklad v rámci G20 či Organizácie pre hospodársku spoluprácu a rozvoj (OECD). Je to už druhý list zástupcov oceliarskeho priemyslu za posledných päť mesiacov Trumpovi, ktorý v predvolebnej kampani prisľúbil, že urobí kroky na ochranu amerického oceliarskeho sektora pred vysokým dovozom. Vlani v apríli nariadil vyšetrovanie dovozu ocele zo zahraničia, práve na základe obáv o národnú bezpečnosť. Výsledok vyšetrovania dostal Trump 11. januára, pričom má tri mesiace na to, aby rozhodol. Ako povedal pre agentúru Reuters jeden zo zástupcov americkej administratívy, prezident má na rozhodnutie 90 dní a Biely dom toto rozhodnutie oznámi v adekvátnom čase. Prípadné obmedzenie dovozu sa týka najmä Číny. Peking už protestoval, že zo svojej strany urobil všetko v rámci riešenia problému, keď rozhodol o obmedzení produkčnej kapacity. Prezident Združenia amerických výrobcov ocele Philip Bell v súvislosti s možným obmedzením dovozu uviedol, že je optimista a verí, že Trump príde s efektívnymi opatreniami. Jeho optimizmus podporilo najmä rozhodnutie Donalda Trumpa z konca januára schváliť zavedenie vysokých ciel na dovoz solárnych panelov a pračiek. Okrem Číny sa však prípadné obmedzenie dovozu môže dotknúť aj Európy. Európska únia už varovala, že ak by prípadné kroky Washingtonu znamenali pre európskych oceliarov problémy, nebude váhať prijať odvetné opatrenia.


Gál: Pracovná skupina má riešiť, ako robiť previerky sudcov v súlade s ústavou

Interpretácie postupu Ústavného súdu sú podľa ministra rôzne.

BRATISLAVA. Ústavný súd SR nerozhodol, že previerky sudcov sú zakázané, prekážala mu však doterajšia zákonná úprava previerok. Vyplýva to z vyjadrení ministra spravodlivosti Gábora Gála (Most-Híd). Ten dodal, že odborníci v pracovnej skupine majú doriešiť, ako robiť previerky v súlade s ústavou. "Riešime to už so Súdnou radou, vytvárame ďalšiu pracovnú skupinu, ktorá dorieši, ako by sme vedeli robiť previerky v súlade s ústavou. Musíme sudcov preveriť, koho dáme prezidentovi na vymenovanie za sudcu," vysvetlil Gál. Na otázku, kto by mal byť zodpovedný za vykonávanie previerok, odpovedať nevedel. "Budeme sa tým musieť zaoberať," doplnil. Interpretácie postupu Ústavného súdu SR sú podľa ministra rôzne. "Keď vychádzam len z právneho formalizmu, ústavnému súdu takáto právomoc z ústavy nevyplýva, čiže formálne právo bolo narušené. Na druhej strane sú tu niektorí, ktorí uvádzajú, že ústavný súd sa môže vyjadriť aj k témam, ktoré priamo z ústavy nevyplývajú, napríklad chrániť jadro ústavy od ostatného. Sám som na vážkach, ako s tým ďalej nakladať. Na Slovensku sú odborne veľmi zdatní ľudia, preto vytváram tím, kde posúdime, ako ďalej," uviedol. Tím odborníkov má podľa Gála rôzne možnosti. Bude napríklad posudzovať, či sa má pristúpiť k legislatívnym zmenám. "Či to necháme tak, čiže povieme, že to bol len taký jednorazový krok ústavného súdu. Alebo zmeníme ústavu, že vyslovene uvedieme, ako to upravíme, alebo to necháme celé na ďalší vývoj, že čo na to ďalšie plénum a ďalší ústavný súd," uzavrel. Ústavný súd SR koncom januára rozhodol, že plošné preverovanie sudcov Národným bezpečnostným úradom (NBÚ), ktoré zaviedla novela Ústavy SR z roku 2014, je v rozpore s Ústavou SR. Protiústavnými sú zároveň viaceré ustanovenia zákonov, ktoré pri previerkach sudcov na danú novelu nadväzujú.


Šéf talianskej diplomacie vyzval na rozhodný boj proti rasizmu

Angelino Alfano to adresoval účastníkom konferencie Organizácie pre bezpečnosť a spoluprácu v Európe.

RÍM. Taliansky minister zahraničných vecí Angelino Alfano vyzval v pondelok v Ríme účastníkov medzinárodnej konferencie Organizácie pre bezpečnosť a spoluprácu v Európe (OBSE) o zodpovednosti štátov, inštitúcií a jednotlivcov v boji proti antisemitizmu na rozhodný boj proti prejavom rasizmu a diskriminácie. Podľa jeho slov antisemitizmus rastie v dôsledku mlčania a atmosféry ľahostajnosti. Alfano, ktorý pripomenul zavedenie rasových zákonov na prenasledovanie židovských spoluobčanov v Taliansku spred 80 rokov, avizoval zriadenie funkcie koordinátora pre boj proti antisemitizmu v jeho krajine. Hovoril pri tom o znepokojenie vyvolávajúcich signáloch nových fenoménov rasizmu a antisemitizmu, vyplýva zo správy tlačovej agentúry APA. Prezident Svetového židovského kongresu Roland S. Lauder vyjadril názor, že Európa, čo sa týka antisemitizmu, sa čoraz viac podobá tej z 30. rokov minulého storočia. Netajil znepokojenie z rastúcej popularity ultrapravicových síl, ako to ukázali nedávne voľby vo Francúzsku i v Nemecku. "Všetky vlády musia byť bdelé a bojovať proti všetkým formám antisemitizmu v daných krajinách," vyhlásil Lauder. Najvyšší predstaviteľ Európskeho židovského kongresu Moše Kantor sa domnieva, že antisemitizmus nie je iba židovským problémom. "Antisemitizmus sa týka všetkých Európanov. Extrémistické ideológie ohrozujú Židov, sú však výzvou pre celú spoločnosť. Musíme sa pohnúť a nečakať na novú katastrofu," konštatoval vyzývajúc všetky členské štáty OBSE na vstup do Medzinárodnej aliancie pre pripomínanie holokaustu (IHRA).


Aktivisti chcú protestovať proti výstavbe bytov na Odborárskej ulici

Aktivisti tvrdia, že budovu stavajú bez toho, aby mala k dispozícii približne deväťdesiat parkovacích miest.

BRATISLAVA. Proti stavbe na Odborárskej ulici v bratislavskom Novom Meste, kde majú byť byty a chýbajú tu parkovacie miesta, budú vo štvrtok protestovať. Podľa aktivistov budovu stavajú bez toho, aby mala k dispozícii približne deväťdesiat parkovacích miest. Ako ďalej tvrdí občianske združenie Dimitrovka, ktoré protest organizuje, obyvatelia, ktorí sa do novej budovy nasťahujú, budú používať parkovacie miesta súčasných obyvateľov tejto lokality. Protest sa začne vo štvrtok 11. mája o 17:00 na Odborárskej ulici, stavba je vedľa bývalého bunkru. Zúčastniť sa môžu Novomešťania i ďalší Bratislavčania. Agentúru SITA o proteste informoval novomestský miestny poslanec Vladimír Mikuš. Budova na Odborárskej ulici bola pôvodne slobodáreň, bývali v nej pracovníci štátneho podniku Chemické závody Juraja Dimitrova, ktorí v Bratislave nemali byt. Títo ľudia však vtedy väčšinou autá nemali, budova tak parkovacie miesta nepotrebovala. Neskôr začali stavbu využívať ako administratívnu budovu, postupne však o ňu nebol záujem, urobiť z nej tak chceli bytový dom. Novomestská samospráva s tým však nesúhlasila, pretože pri budove chýbali parkovacie miesta a rozhodnutie o povolení stavby nevydala. Situáciu riešili Okresný úrad Bratislava III aj Ministerstvo dopravy a výstavby SR. Stavebník si chcel na parkovanie prenajať miesta, ktoré sú od budovy na Odborárskej ulici vzdialené vyše štyristo metrov a ktoré v súčasnosti využívajú užívatelia okolitých budov. Novému Mestu sa to nepáčilo, Okresný úrad Bratislava III však nakoniec vlani v auguste vydal stavebné povolenie a stavbu polyfunkčného domu na Odborárskej ulici povolil. „Prípad skončil na ministerstve dopravy, kde majú názor, že zákon sa neporušuje a nevadí im, že sa lokalita bývalej Dimitrovky iba zahustí,“ uvádzajú novomestskí miestni poslanci, ktorí budú vo štvrtok protestovať.


Sever Japonska postihlo zemetrasenie, triaslo sa aj Tokio

TOKIO. Zemetrasenie s predbežnou magnitúdou 6,0 sa vyskytlo v oblasti pri severovýchodnom pobreží Japonska. Neboli hlásené žiadne zranenia ani škody a nehrozia ani prívalové vlny cunami. Japonský meteorologický úrad podľa tlačovej agentúry AP uviedol, že zemetrasenie sa vyskytlo o 05.22 h miestneho času (v utorok o 22.22 h SELČ) pri tichomorskom pobreží prefektúr Iwate a Aomori, v hĺbke približne 30 kilometrov. Americká geologická služba USGS stanovila magnitúdu na 5,9. Zemetrasenie postihlo ten istý región, ako ničivé zemetrasenie a následné vlny cunami v roku 2011. Otrasy pocítili aj ľudia v japonskom hlavnom meste Tokio, 570 kilometrov juhozápadne od epicentra.


Talianska televízia zverejnila zábery zo sledovania Kuciaka (fotogaléria)

BRATISLAVA. Talianska verejnoprávna televízia v noci z piatka na sobotu zverejnila fotografie zo sledovania novinára Jána Kuciaka, ktorého zavraždili vlani vo februári spolu s partnerkou Martinou Kušnírovou v ich dome vo Veľkej Mači. Kuciak bol podľa fotiek tajne špehovaný v bežných situáciách, zverejnené fotografie ho zachytávajú pred redakciou portálu Aktuality.sk, na autobusovej stanici či pred domom vo Veľkej Mači. Z fotografií vyplýva, že novinár bol špehovaný pravdepodobne už mesiace pred vraždou, nebolo totiž zimné počasie, nosil iba mikinu. Fotografie zverejnila v reportáži talianska novinárska Maria Grazia Mazzola, ktorá sa desaťročia spracúva reportáže o mafii. Reportáž o Kuciakovi odvysievala televízia Rai 1, ktorá je v Taliansku najsledovanejšia. Grazia Mazzola tému natáčala na Slovensku, kde bola niekoľko dní. Fotografie sú vraj súčasťou vyšetrovacieho spisu. Podľa Denníka N ich mal policajtom odovzdať bývalý príslušník Slovenskej informačnej služby Peter Tóth, ktorý má vystupovať ako utajený svedok. Policajtom sa mal priznať, že na objednávku od trestne stíhaného podnikateľa Mariana Kočnera sledoval Kuciaka a ďalších novinárov. Kočner vraj chcel na novinárov zbierať informácie zo súkromia, ktorými by ich mohol diskreditovať. Na zverejnených fotografiách je pritom Kuciak zachytený v bežných situáciách pred redakciou či pri ceste na autobus. Je z nich zjavné, že išlo o tajné sledovanie s veľkej vzdialenosti, ktorého cieľom mohlo byť zmapovať Kuciakovu každodennú činnosť. Pripúšťa to aj talianska novinárka. „Fotografie dokazujú, že Ján bol špehovaný a stopovaný s teleobjektívom. V každom momente svojho každodenného života,“ povedala pre SME Grazia Mazzola. V uznesení, ktorým vlani Špecializovaný trestný súd vzal obvinených z Kuciakovej vraždy do väzby, sa tiež spomína, že mali mať k dispozícii jeho fotografie „zachytávajúceho ho v kaviarni alebo v pohybe“. V súvislosti s vraždou sú obvinení zatiaľ štyria ľudia, dvaja údajní vykonávatelia, jeden sprostredkovateľ a údajná objednávateľka Alena Zsuzsová. Polícia naďalej vyšetruje podozrenie, že aj ona bola iba sprostredkovateľom. Najčastejšie sa ako možný objednávateľ spomína Kočner, ktorý ju živil.


Na diaľnici v smere do Bratislavy havarovalo nákladné auto

Na D2 je premávka vedená v ľavom jazdnom pruhu.

BRATISLAVA. Na diaľnici D2 v smere do Bratislavy havarovalo nákladné auto. Premávka je vedená v ľavom jazdnom pruhu. Na sociálnej sieti na to upozorňuje Polícia Bratislavského kraja. "Dopravné obmedzenie je v úseku 28 kilometra diaľnice D2 v smere do Bratislavy. Z doposiaľ neznámych príčin tam vodič nákladného vozidla zišiel mimo cestu," priblížili policajti s tým, že pri nehode sa nikto nezranil. Policajti okolnosti nehody dokumentujú.


Trump: Pri riešení napätia s Teheránom sa netreba ponáhľať

OSAKA. Pri riešení napätia vo vzťahoch Spojených štátov s Iránom sa "netreba ponáhľať". Americký prezident Donald Trump to vyhlásil v piatok počas summitu skupiny G20 v japonskej Osake. "Máme dosť času. Netreba sa ponáhľať. Majú (Irán) čas. Nie sme v časovej tiesni," cituje Trumpa agentúra AFP. Americký prezident tiež verí, že "nakoniec sa všetko vyrieši". "Ak áno, bude to skvelé a ak nie, dozviete sa o tom," povedal. Ako pripomína agentúra AFP, Trump zvolil v piatok vo vzťahu k Teheránu omnoho zmierlivejší tón, než pred svojím odchodom do Japonska. Ešte v stredu na margo rastúceho napätia vo vzťahoch s Iránom vyhlásil, že vojna medzi oboma štátmi "by netrvala dlho", čím chcel poukázať na americkú vojenskú prevahu. Iránsky minister zahraničných vecí Mohammad Džavád Zaríf však vo štvrtok varoval, že americký prezident sa mýli, keď si myslí, že vojna medzi ich krajinami by netrvala dlho. "Krátka vojna s Iránom je ilúzia," uviedol Zaríf na Twitteri.


RegioJet vozí do Komárna menej ľudí, Érsekovi sa to nepáči

BRATISLAVA. Viac ako polovica kontrolovaných vlakov na trati Bratislava - Komárno má menšiu kapacitu, ako by mali mať. Také sú výsledky posledných kontrol ministerstva dopravy u súkromného dopravcu RegioJet, ktorý na trati zabezpečuje železničnú dopravu s dotáciou od štátu. Ministerstvo preto vyzýva dopravcu, aby sa cestujúcim za svoje zlyhanie verejne ospravedlnil a urýchlene zjednal nápravu. "Výsledky vykonaných kontrol hovoria jasne," zdôraznil šéf rezortu dopravy Árpád Érsek (Most-Híd). Podľa zmluvy má mať nasadená súprava celkovú kapacitu pre 500 ľudí, v skutočnosti je na trati vlak s kapacitou len pre 320 cestujúcich. "Takéto znižovanie kapacity je porušenie zmluvy a zároveň sa to premieta aj do nespokojnosti cestujúcich. Ministerstvo dopravy plne uhrádza spoločnosti RegioJet náklady na prevádzku a údržbu celkovo 12 vlakových súprav a cestujúci majú právo na vlaky, ktoré si štát u súkromného dopravcu objednal a platí za ne," dodal minister. Zo strany RegioJetu ide teda podľa ministerstva o nesplnenie podmienok zmluvy, keď kontrolované vlaky neboli radené s dvoma, ale len s jednou súpravou, alebo sú nasadzované takzvané nostalgické vozne, ktoré nespĺňajú zmluvne dohodnutú úroveň kvality. V zmluvných podmienkach sa totiž podľa hovorkyne ministerstva dopravy Karolíny Duckej okrem iného uvádza, že dopravca sa zaväzuje nasadzovať vozne, ktoré majú konštrukčnú rýchlosť aspoň 120 kilometrov za hodinu, sedadlá pre cestujúcich sú čalúnené, vo vlaku je umožnená preprava detských kočíkov a bicyklov, je zabezpečené WC pre osoby s obmedzenou schopnosťou pohybu, vozidlo je vybavené informačným systémom pre cestujúcich a interiér vozidla je klimatizovaný. "Ministerstvo chápe aktuálnu situáciu dopravcu, ktorá nenastala jeho vinou, ale zníženie kvality cestovania je neprípustné a dopravca má stále možnosť využiť aj iné riešenia a prenajať si vozne v požadovanej kvalite od iných dopravcov," dodala Ducká. Rezort preto opätovne vyzval dopravcu na dodržiavanie podmienok, ktoré mu plynú zo Zmluvy o dopravných službách vo verejnom záujme. Podľa RegioJetu môže za preplnené vlaky dlhodobá nečinnosť ministerstva dopravy.  "Ministerstvo dopravy nehovorí vo svojom vyhlásení pravdu. Navyše postupuje nefér a v rozpore so štvrtkovými rokovaniami, kde sa obe strany zhodli na ďalších krokoch," uviedol hovorca spoločnosti RegioJet Aleš Ondrůj. Ministerstvo totiž podľa dopravcu dlhodobo odmietalo navýšiť objednané kapacity súprav na trase Bratislava - Komárno. "To má ako objednávateľ povinnosť a je to uvedené aj v článku 8 zmluvy," zdôraznil. Tento článok ministerstvo podľa dopravcu neplnilo, a preto vznikla situácia, keď sú vlaky na trase preplnené a nestačia prepravovať cestujúcich. Zároveň podľa Ondrůja ministerstvo dopravy nekoná férovo a "snaží sa citeľne poškodiť RegioJet". "Vo štvrtok prebehlo rokovanie zástupcov RegioJet a ministerstva dopravy, kde RegioJet prezentoval návrh riešenia a informoval ministerstvo o pripravenosti nasadiť dodatočné súpravy na preplnené vlaky," opísal hovorca. Obe strany sa podľa neho zhodli na ďalšom postupe, ale ministerstvo dnes vydalo vyhlásenie, aj keď vie, že spoločnosť situáciu rieši. Ondrůj pripomenul, že dopravca prišiel počas posledných šiestich mesiacov o tri súpravy z dvanástich. "Ani jedna nehoda nebola vinou RegioJetu. Celková škoda je viac než 4 milióny eur," vyčíslil. RegioJet sa pritom podľa hovorcu zaviazal v zmluve nasadzovať 10 súprav na tejto trase. Ďalšie dve súpravy mali slúžiť ako minimálna prevádzková záloha. Pre navýšenie kapacít zo strany ministerstva súhlasil dopravca podľa Ondrůja v roku 2015 s každodennou prevádzkou všetkých 12 súprav bez zálohy. "Vyšli sme tak v ústrety prianiu ministerstva. Toto ale nie je možné, prevádzka bez záloh nie je stabilná," upozornil. V prípade štátneho dopravcu Železničnej spoločnosti Slovensko (ZSSK) pritom ministerstvo podľa Ondrůja toleruje a platí prevádzkovú zálohu aj do výšky 30 až 40 percent. "RegioJet je opakovane pripravený kedykoľvek sa ospravedlniť a ospravedlňuje sa cestujúcim za nepohodlie a akékoľvek komplikácie," dodal hovorca spoločnosti. Tie si firma podľa neho dlhodobo uvedomuje, a preto od roku 2015 upozorňuje na nutnosť posilnenia počtu súprav.


V Bayerne pôsobil 40 rokov, Hoeness už na post prezidenta kandidovať nebude

MNÍCHOV. Štyridsaťročná éra v Bayerne Mníchov pod vedením Uliho Hoenessa sa chýli ku koncu. Šesťdesiatsedemročný futbalový funkcionár sa podľa tvrdenia nemeckého periodika Bild už v novembri nebude uchádzať o post prezidenta bavorského klubu a odíde aj z vedenia dozornej rady. "Z našej strany to komentovať nebudeme," citovala agentúra DPA stručnú reakciu mediálneho riaditeľa FCB Stefana Mennericha. Hoeness až do roku 1979 za Bayern hral a po predčasnom konci kariéry pre problémy s kolenom sa stal jeho manažérom. V roku 2009 sa ujal prezidentského postu v klube. Ten ale v roku 2014 musel opustiť po tom, ako ho odsúdili do väzenia za daňové úniky. Po prepustení sa do funkcie na jeseň 2016 vrátil a od roku 2017 sa stal opäť predsedom dozornej rady. Ako hráč sa Hoeness stal majstrom sveta aj Európy, získal tri nemecké ligové tituly a trikrát vyhral Európsky pohár majstrov (EPM). Z Bayernu vybudoval európsku klubovú veľmoc a najúspešnejší nemecký klub. V čase jeho pôsobenia Bavori získali 23 z celkových 29 majstrovských titulov v lige a dvakrát vyhrali Ligu majstrov. Mužstvo je momentálne v USA na prípravnom turné.


AKTUALIZOVANÉPád policajného vrtuľníka v Prešove neprežili dvaja hasiči

Pád policajného stroja

Čo hovorí pilot?

Havaroval Bell 429

Boli to skúsení ľudia

Kupujeme ďalšie

Lietal ním aj Fico

Kondolencie

Chronológia

Na palube vrtuľníka Bell 429 boli dvaja policajní piloti a dvaja hasiči.

BRATISLAVA. Na vojenskej základni vo Vyšnej Šebastovej pri Prešove spadol v stredu policajný vrtuľník Bell 429. Na jeho palube boli dvaja policajní piloti a dvaja hasiči, ktorí práve robili cvičenie. Jeden z dvoch hasičov zomrel na mieste nehody, druhý po prevoze do košickej nemocnice. Dvoch zranených policajtov previezli do nemocnice v Prešove. Nehoda sa stala pred pol treťou poobede. Informáciu priniesol portál tvnoviny.sk. "Vrtuľník vzlietol v rámci cvičenia. K zrúteniu došlo vo výške 100 metrov a 200 metrov od miesta vzletu. Štyri osoby na palube utrpeli ťažké zranenia," uviedla polícia. Pád bol podľa nej zrejme špirálovitý. Podľa vyjadrenia záchranárov museli všetkých zranených na mieste oživovať. Pacient, ktorého priviezli do Košíc, utrpel podľa hovorkyne Univerzitnej nemocnice L. Pasteura Ivany Staškovej ťažkú polytraumu, poranenia hlavy a hrudných orgánov. Lekári sa ho pokúšali oživiť približne 50 minút. Podľa našich informácií mal približne 40 rokov. Dvaja zranení policajti sú v stabilizovanom stave v prešovskej nemocnici. "Jeden z nich je hospitalizovaný na oddelení úrazovej chirurgie. Je stabilizovaný, pri vedomí, mimo ohrozenia života. Utrpel zlomeninu pravej stehennej kosti, zlomeniny pravých rebier, ako aj tvárových kostí vpravo. Druhý pacient je hospitalizovaný na ARO v bezvedomí, na umelej pľúcnej ventilácii. Utrpel mnohopočetné zlomeniny ľavej dolnej končatiny a mnohopočetné zlomeniny tvárových kostí. Je stabilizovaný, v kritickom stave," informovala hovorkyňa Fakultnej nemocnice s poliklinikou Jána Adama Reimana v Prešove Renáta Cenková. "Pri udalosti zasahuje aj psychologická služba Hasičského a záchranárskeho zboru," dodala hovorkyňa hasičov Zuzana Farkašová. Podľa polície sa do Prešova presúva už aj minister vnútra Robert Kaliňák. Všetky lety vrtuľníkov svojich vrtuľníkov ministerstvo zatiaľ pozastavilo. Americký vrtuľník Bell 429 pribudol do polície len pred dvoma rokmi. Kaliňák ich vtedy vymenil dva ruské stroje Mi-171 a ďalšie motory do nich za dva nové vrtuľníky určené pre políciu a záchranárov.


El Clásico z bezpečnostných dôvodov presunuli, separatisti ohlásili ďalší protest

V metropole Katalánska prebiehajú masívne demonštrácie.

MADRID. Prestížne futbalové El Clasico v rámci španielskej La Ligy medzi FC Barcelonou a Realom Madrid, ktoré sa malo hrať pôvodne 26. októbra preložili na neskorší termín. Dôvodom sú na rovnaký deň v katalánskej metropole naplánované a vopred ohlásené protesty a demonštrácie. Verdikt vyriekla súťažná komisia najvyššej španielskej súťaže. Hrať sa malo na Camp Nou, ale napätá situácia pre politické protesty odohranie duelu v pôvodnom termíne zmarilo. Oba kluby sa teraz môžu do 21. októbra (do 10.00 hod.) dohodnúť na novom termíne. Ak sa im to nepodarí, dátum určí komisia. Vedenie ligy pôvodne chcelo, aby si mužstvá vymenili poradie zápasov a prvý by sa hral v Madride. Barca aj Real to však odmietli. Vo veci zasiahla aj národná federácia, ktorá odporučila po konzultácii s vládou zápas nehrať, pretože by to bolo veľké bezpečnostné riziko. Očakáva sa, že zápas preložia na december ešte pred zimnú prestávku. V Barcelone prebiehajú protesty proti pondelňajšiemu rozsudku Španielskeho najvyššieho súdu nad katalánskymi politikmi. Z nich deväť dostalo tresty od 9 do 13 rokov väzenie nepodmienečne za usporiadanie referenda v roku 2017. Protesty v Katalánsku prerástli do násilných stretov s políciou.


Vyšetrovatelia vyčítajú Lipšicovi v obvinení emotívnosť

Žitňanská čakala od polície aj prokuratúry jasné vysvetlenie. Obe inštitúcie mlčia.

BRATISLAVA. Až päť rokov väzenia hrozia bývalému ministrovi vnútra Danielovi Lipšicovi a poslancovi Gáborovi Grendelovi (OĽaNO-NOVA), ak sa preukáže ich vina v prípade vyzradenia bankového tajomstva. Polícia ho vyšetruje už štyri roky, ale Národná kriminálna agentúra obvinenie vzniesla len pred týždňom.  Horšie by pritom mohol dopadnúť exminister. Kým totiž Grendela vinia len za ohováranie, u Lipšica ide už o štyri skutky. Vyplýva to z uznesenia o začatí trestného stíhania, ale aj z vyjadrení prokuratúry.  Oboch vinia, že v roku 2012 informovali o zvláštnych transakciách na účtoch podnikateľa Mariána Kočnera z mafiánskych zoznamov. Vyšetrovatelia v odôvodnení uznesenia Lipšicovi vyčítajú napríklad to, že podnikateľa spojil s kauzou Gorila. Jeho rétorika bola podľa nich „dômyselne premyslená“ a šlo skôr o „emotívnu prezentáciu hodnotiacich názorov“.   „Vyjadreniami odprezentoval svoje osobné postoje a cez médiá sa rozhodol spochybňovať právne postupy Generálnej prokuratúry, čím sa dopustil konania, ktoré má vplyv na dôveryhodnosť tejto inštitúcie v očiach verejnosti a môže viesť až k sťaženiu jej činnosti,“ uvádza sa v policajnom uznesení. Médiám ho rozdal Kočner, ktorý k nemu má prístup ako účastník konania, pretože polícia začala vyšetrovanie na základe jeho trestného oznámenia voči neznámemu páchateľovi.  V utorok pritom ešte verejne tvrdil, že s trestným oznámením na Lipšica a Grendela nič nemá. Obaja politici označili obvinenia za snahu o kriminalizáciu opozície. Keď premiér Robert Fico (Smer) pred voľbami zverejnil dokumenty o firmách opozičného poslanca Igora Matoviča (OĽaNO), polícia sa porušením daňového tajomstva ani nezaoberala.    Prípad spred štyroch rokov sa týka zvláštnych transakcií na Kočnerových účtoch v Privatbanke, ktorá patrí finančnej skupine Penta. Z Belize mu vtedy prišli cez Maltu tri milióny eur. Podnikateľ aj polícia tvrdia, že obvinení politici mali okrem oficiálnej tlačovej besedy aj off-recordové stretnutie s vybranými novinármi, na ktorom vyzradili aj bankové tajomstvo. Vyšetrovateľom to  podľa uznesenia potvrdili výsluchy svedkov, hoci konkrétne mená nespomína. Som presvedčená, že v takejto situácii je legitímne očakávať od polície a prokuratúry, že sa postavia pred verejnosť a jasne zdôvodnia takto vznesené obvinenie. Považujem to za jedinú cestu, ako sa prepracovať k dôveryhodnosti celého procesu. V opačnom prípade sa nemožno čudovať, že kauza dostáva politický kontext. Prokuratúra celý prípad komentovať nechce. „K dôvodnosti obvinenia a zákonnosti sa bude možné vyjadriť až po preskúmaní uznesenia, ako aj kompletného vyšetrovacieho spisu,“ povedal hovorca bratislavske krajskej prokuratúry Michal Šúrek. Dodal, že rovnako ako polícia ani prokuratúra sa viac počas prebiehajúceho vyšetrovania vyjadrovať nebude. K mlčaniu polície aj prokuratúry sa už kriticky postavila aj ministerka spravodlivosti Lucia Žitňanská (Most-Híd). Obvinenia totiž považuje za vážnu vec. „Je legitímne očakávať od polície a prokuratúry, že sa postavia pred verejnosť a jasne zdôvodnia takto vznesené obvinenie,“ povedala Žitňanská. V opačnom prípade sa podľa nej nemožno čudovať, že kauza dostáva politický kontext. O obvineniach sa pritom politici dozvedeli v utorok z médií. Prokuratúra pritom tvrdila, že žiadne obvinenie neeviduje. V stredu to vysvetľovala chybou administratívneho pracovníka, ktorý ho včas nenahral do internej databázy. Lipšica viní polícia okrem ohovárania aj za poškodzovanie cudzích práv a tiež zo zneužitia právomoci verejného činiteľa v súbehu s ohrozovaním bankového tajomstva. Kočner ešte v apríli vyhlásil verejnú výzvu na overiteľné informácie o Lipšicovi a Borisovi Kollárovi zo Sme rodina. Sľúbil za ne odmenu stotisíc eur. Na stredajšej tlačovke vyhlásil, že sa takých informácií dočkal. Skupina Penta je finančným partnerom spoločnosti NAMAV, ktorá je 45-percentným akcionárom spoločnosti Petit Press, vydavateľa denníka Sme


Fanúšikovia kritizujú Phelpsa, že neplával s reálnym žralokom, ale iba so simuláciou

Americký plavec prehral preteky so simuláciou žraloka bieleho o dve sekundy.

NEW YORK. Najdekorovanejší olympionik všetkých čias - americký plavec Michael Phelps - objasnil v utorok prostredníctvom živého videa na sociálnej sieti facebook svoj nedeľný súboj so žralokom bielym. Ten absolvoval v rámci špeciálnej epizódy populárneho programu Shark Week americkej televíznej stanice Discovery Channel. Fanúšikovia 32-ročného plaveckého šampióna po nedeľnej premiére zasypali kritikou. Väčšina z nich očakávala priamy súboj s morským predátorom, napokon sa dočkali len simulovaných pretekov. Phelps sa na sociálnej sieti obhajoval, že žralok nepláva v rovnej línii a podotkol, že súboj bok po boku by aj tak nebol reálny. Takisto stihol dodať, že už pred nedeľnou premiérou epizódy avizoval, že nepôjde o reálny súboj. Tvorcovia programu vypočítali žralokov čas na základe pozorovania jeho honby za korisťou, kde na 100 metrov dosiahol čas 36,1 sekundy. Na základe toho neskôr vytvorili jeho avatar, ktorý v simulácií súťažil s Phelpsom. Američan zaostal o približne dve sekundy. Dvadsaťtrinásobný olympijský víťaz vytvoril svoj čas na otvorenom mori pri pobreží Južnej Afriky. Podmienky mal oproti tým, na ktoré bol zvyknutý, sťažené. Voda dosahovala teplotu približne 13 stupňov, teda o 14 menej než má bežne v olympijskom bazéne. Phelps navyše neplával svojím obľúbeným motýlikom, ale imitoval pohyby žraloka. "Nepáči sa mi, keď získam len striebornú medailu, ale jednu darujem žralokovi bielemu," zavtipkoval do kamery Phelps.


Ministerstvo životného prostredia zrušilo tender na informačný systém odpadov

Ministerstvo životného prostredia chce po podnetoch od odborníkov upraviť jeho podmienky a súťaž znova vypísať.

BRATISLAVA. Ministerstvo životného prostredia zrušilo tender na nový informačný systém odpadového hospodárstva za takmer 19,2 milióna eur bez DPH, ktorý vypísalo koncom januára. Oznámenie o zrušení zverejnilo v pondelok. Envirorezort chce po podnetoch od odborníkov upraviť jeho podmienky a súťaž znova vypísať do 15. februára. Zákon neumožňuje meniť podmienky už vyhláseného verejného obstarávania. "Z toho dôvodu sa ministerstvo rozhodlo aktuálne podmienky súťaže stiahnuť, vylepšiť ich a následne znovu vyhlásiť. Cieľom rezortu je, aby súťaž vygenerovala čo najefektívnejšie riešenie pre moderný, funkčný a maximálne osožný informačný systém odpadov na Slovensku," vysvetlil odbor komunikácie envirorezortu. Ministerstvo avizuje, že pripraví "efektívnejšie a transparentnejšie" podmienky súťaže na informačný systém odpadov. Na nových podmienkach už pracuje. Počíta sa so zjednodušením účasti potenciálnych uchádzačov vo verejnom obstarávaní, čo má umožniť zapojenie väčšieho počtu. Zmenami ministerstvo plánuje znížiť aj predpokladanú hodnotu zákazky. Nový systém má na jednom mieste poskytnúť presné a rýchle informácie o odpadoch. Štátna správa, samospráva, podnikatelia a verejnosť majú vďaka nemu získať komplexný prístup k údajom o vzniku a nakladaní s odpadom, o recyklačných a spaľovacích zariadeniach, skládkach odpadov a zberných dvoroch. Ministerstvo chce, aby bol plne funkčný do troch rokov.


Zadržali údajného bossa takáčovcov, mal si objednať vraždu

Zadržanie Kudličku súvisí s vraždou z roku 2006.

BRATISLAVA. Príslušníci Národnej kriminálnej agentúry (NAKA) zadržali v sobotu 53-ročného Ľubomíra Kudličku, ktorý je považovaný za bosa bratislavskej skupiny takáčovcov. Informovala o tom v sobotu večer polícia na sociálnej sieti. Kudličku zdržali v rámci akcie s krycím názvom Lyžiar. "Menovanému vyšetrovateľ NAKA vzniesol obvinenie za objednávku obzvlášť závažného zločinu úkladnej vraždy. Vraždu Romana Krajčiho si mal objednať v roku 2006. Poškodeného zavraždila zločinecká skupina tzv. "Šátorovci" v meste Prievidza. "Na obvineného bol vyšetrovateľom podaný podnet na vzatie obvineného do vyšetrovacej väzby," uvádza ďalej polícia. Na zadržanie upozornil portál Nastope.sk. Vražda Krajčiho sa stala koncom roka 2006 na Puškinovej ulici v Prievidzi. Krajči práve vystupoval z auta na dvore rodinného domu, keď na neho vrahovia vypálili pätnásť rán zo samopalu. Deväť zasiahlo telo, ďalších päť z boku do hlavy. Jedna rana bola takzvanou ranou istoty, ktorou vrah zasiahol Krajčiho priamo do čela. Roman Krajčí bol stíhaný v kauze ľahkých vykurovacích olejov podobne ako podnikateľ Ján Kubašiak. Kubašiaka, zavraždil policajný gang pred očami rodiny vo vlastnom dome v novembri 2006. Zadržanie bosa skupiny súvisí pravdepodobne s pondelkovou akciou NAKA pod krycím názvom Apač. V rámci nej pôvodne zadržali až 19 členov skupiny takáčovcov. Napokon sudca Špecializovaného trestného súdu (ŠTS), pracovisko Banská Bystrica, zobral v stredu 13 obvinených mužov do väzby. Muži sú obvinení pre rôznu násilnú trestnú činnosť, ako napríklad založenie, zosnovanie a podporovanie zločineckej skupiny, hrubý nátlak, vydieranie, či nedovolené ozbrojovanie a obchodovanie so zbraňami. Je medzi nimi aj obhajca z Bratislavy, ktorý mal byť podľa polície činný pre skupinu. Takáčovci pôsobili najmä v bratislavskom Ružinove, ale aj Petržalke a v centre hlavného mesta od 90. rokov 20. storočia. Zameriavali sa na výpalníctvo, gastronomické služby, ale aj herne a iné. Neskôr začali pôsobiť aj na území Trnavského a Nitrianskeho kraja. Vlastnili bezpečnostnú agentúru SBS Vesuv K.T. Security. Po smrti zakladateľa skupiny Jána Takáča v júli 2003, zavraždení Róberta Pála a zastrelení Jozefa Surovčíka v Senci sa stal údajným bosom skupiny Ľubomír Kudlička, alias Kudla. Kudličku a ďalších 12 členov skupiny zadržala polícia už na začiatku roka 2017. Obvinila ich vtedy z viacerých trestných činov. Napokon sa dostal v lete 2017 po rozhodnutí ŠTS na slobodu na kauciu vo výške 100-tisíc eur. Popri skupinách tzv. sýkorovcov, piťovcov a slobodovcov či následne jakšíkovcov boli takáčovci považovaní za najsilnejšiu skupinu operujúcu v rámci hlavného mesta. Neskôr začali pôsobiť aj na území Trnavského a Nitrianskeho kraja. Po smrti zakladateľa skupiny Jána Takáča v júli 2003, zavraždení Róberta Pála a zastrelení Jozefa Surovčíka v Senci, sa stal údajným bosom skupiny práve Ľubomír Kudlička. Popri skupinách sýkorovcov, piťovcov a slobodovcov boli takáčovci považovaní za najsilnejšiu skupinu operujúcu v rámci hlavného mesta.


Vyhlásili víťaza Slovak Press Photo. Bola to jedna z mála pozitívnych fotografií

Súťaž novinárskych fotografií sa konala šiesty raz.

BRATISLAVA. Nemali by sme sa báť chodiť na námestia aj napriek tomu, čo sa vo svete práve deje. Práveže by sme sa mali viac spolu stretávať. Taký je odkaz fotografie, ktorá vyhrala súťaž Slovak Press Photo. Fotograf Andrej Belovežčík ju zachytil v Prahe. „Je to jedna z mála pozitívnych fotografií, ktoré vyjadrujú radosť zo života a môžu niečo povedať o súčasnosti,“ hodnotí výber jeden z členov poroty, legendárny Jindřich Štreit. „Námestia sú v dôsledku teroristických útokov a politických protestov problematickým miestom. Nemali by sme sa však vzdávať a podliehať strachu.“ Víťaz hlavnej ceny Grand Prix Belovežčík pôsobí v Stropkove a v okolitých obciach. Zistil, že keď pred ľuďmi v regióne vytiahne fotoaparát, vždy ich to vyruší. Rozhodol sa preto vycestovať niekam na preľudnené miesto, kde si ho okoloidúci nebudú všímať. Tri dni strávil v Prahe, kde sa túlal medzi uličkami. Na Staromestskom námestí ho zaujala skupinka detí, ktoré sa tešili z vodových bublín, ktoré tam niekto vyfúkol. Jedno z nich skočilo do náručia usmiatej ženy. „Vyzeralo to, ako keby sa medzi tými bublinami vznášala,“ hovorí Belovežčík. Záber nazval jednoducho Praha 2017 – Staromestské námestie. Pôsobí na voľnej nohe, fotku zatiaľ ešte nikde nepublikoval. Nečakal ani, že by súťaž Slovak Press Photo mohol vyhrať. Prihlásil sa, lebo ho zaujali mená umelcov v porote. Chcel vedieť, aký by mali názor na jeho tvorbu. O tom, že uspel, sa dozvedel deň pred vyhlásením. Celú noc nevedel zaspať. Cena sa tento rok odovzdáva šiesty raz v ôsmich kategóriách. Patrí najmä novinárom, ktorí zachytávali rôzne podoby súčasného sveta. Porota s piatimi členmi vyberala najlepšie zábery v kategóriách umenie, šport alebo najzaujímavejšie portréty, či reportážne fotky. Minulý rok v súťaži Slovak Press Photo uspel fotograf denníka SME Jozef Jakubčo so zábermi utečencov na srbsko-maďarskej hranici. Porote, ktorá víťazov tento rok vybrala, predsedala americká fotografka Nina Bermanová. Vo svojej tvorbe sa venuje dôsledkom vojny, v jednej zo svojich sérií sa napríklad snažila zachytiť život postihnutých vojnových veteránov. Jej fotografie publikovali v magazínoch Times, New York Times alebo Life. Víťazov v jednotlivých kategóriách porota ešte oznámi 19. októbra.


Hokejista Marek Svatoš zomrel na predávkovanie. V minulosti bral heroín

Správa koronera objasnila príčiny tragédie.

DENVER. Bývalý slovenský hokejový reprezentant Marek Svatoš zomrel na predávkovanie. Tak znie stanovisko koronera, ktorý zistil, že Svatoš pred smrťou užil kombináciu kodeínu, morfínu a antidepresív. Ako informoval denník Denver Post, niekdajší hráč Colorada, Nashvillu či Ottawy v minulosti užíval heroín a absolvoval odvykaciu liečbu. Svatoš zomrel 5. novembra 2016 vo veku 34 rokov. V posteli ho našla mŕtveho jeho manželka Diana, s ktorou po ukončení kariéry žil aj s dvoma deťmi v Denveri. Už vtedy zámorské médiá priniesli verziu s predávkovaním, ktorú napokon potvrdil vo svojej pitevnej správe koroner z Douglas County. Svatoša zabila smrteľná kombinácia kodeínu, morfínu a Xanaxu, ktorý slúži ako liek proti úzkosti. Podľa koronera Svatoš v minulosti užíval heroín a prešiel odvykacím programom. Takisto trpel depresiami, mal samovražedné sklony a iba nedávno prežil "veľmi stresujúce obdobie". Polícia našla na mieste činu príslušenstvo na užívanie drog. Marek Svatoš sa narodil 17. júna 1982 v Košiciach. V mládežníckych kategóriách patril k najväčším talentom slovenského hokeja. Ako 18-ročný sa z materského klubu pobral do zámoria a po prvej sezóne vo Western Hockey League ho draftovalo Colorado v 7. kole z 227. miesta. Na MS juniorov v roku 2002 sa stal spoločne s Kanaďanom Mikeom Cammallerim najlepším strelcom turnaja, keď v siedmich zápasoch strelil rovnaký počet gólov. Sezónu 2001/2002 zakončil víťazstvom prestížneho Memorial Cupu, ale nasledujúci ročník ho hviezdami nabité "lavíny" opäť nechali v nižšej súťaži. Vstup do najprestížnejšej ligy sveta mu skomplikovala aj výluka v sezóne 2004/2005, ale potom sa už v NHL naplno presadil. V sezóne 2005/2006 patril k najlepším nováčikom súťaže, v 61 zápasoch strelil 32 gólov a zaznamenal celkovo 50 kanadských bodov. Svatoš sa už na hranicu 50 kanadských bodov odvtedy nedostal, hoci sezóna 2007/2008 bola z jeho strany solídna, keď v 62 zápasoch strelil 26 gólov. Bolo to najmä vinou zranení a operácií, pre ktoré vynechal množstvo zápasov. V roku 2006 reprezentoval Slovensko na ZOH v Turíne a predstavil sa aj na MS 2010 v nemeckom Kolíne nad Rýnom. V sezóne 2010/2011 sa objavil v tímoch Nashville Predators a Ottawa Senators, ale to už bola v NHL jeho labutia pieseň. V zámorskej profilige odohral celkovo 358 zápasov, v ktorých strelil 102 gólov a pridal 77 asistencií. V rovnakej sezóne nastúpil aj v KHL v drese Avangardu Omsk. Sezónu 2011/2012 úplne vynechal a o reštart kariéry sa pokúsil o rok neskôr v Slovane Bratislava. Predtým neuspel v kempe Floridy Panthers a ani pôsobenie v Slovane mu nevyšlo podľa jeho predstáv. Jeho posledným pôsobiskom sa tak symbolicky stal materský klub HC Košice. V drese "oceliarov" odohral v ročníku 2013/2014 celkovo 36 zápasov, v ktorých strelil 7 gólov a pridal 16 asistencií a sezónu zakončil ziskom majstrovského titulu. V roku 2008 sa v Chorvátsku oženil s americkou dizajnérkou Dianou, s ktorou sa usadili v Denveri. Marek Svatoš bol otcom dvoch detí.


Francúzom chýba maslo. Tamojší šéf agrorezortu uisťuje, že sa to čoskoro zmení

PARÍŽ.Masla bude čoskoro dosť, uistil Francúzov minister poľnohospodárstva Stéphane Travert. Francúzske médiá už niekoľko dní prinášajú fotografie prázdnych regálov v supermarketoch a tvrdia, že takýto nedostatok masla krajina nezažila od druhej svetovej vojny. Situácia je podľa nich dôsledkom nielen rastúceho svetového dopytu, ale aj sporu o ceny medzi mliečnym priemyslom a obchodnými reťazcami. "Už to nebude dlho trvať," povedal minister Travert rozhlasovej stanici Sud Radio. Dodal, že za nedostatok môže tiež nízka produkcia mlieka počas letnej sezóny. Na jeseň sa rodia teľatá, čo zaručuje, že produkcia mlieka vzrastie. "Myslím, že sa to postupne dá do poriadku," povedal Travert. Minister sa chce obrátiť na mediátora, aby pomohol vyriešiť spor medzi výrobcami a distribútormi. Podniky kvôli rastúcemu dopytu odmietajú dodávať maslo do supermarketov do doby, než obchody zvýšia spotrebiteľské ceny. Francúzi patria podľa denníka Le Parisien k najväčším konzumentom masla na svete. Podľa spoločnosti Statista zje každý Francúz v priemere osem kilogramov masla ročne. Rastúca cena tohto produktu robí ťažkú hlavu aj remeselným pekárom a cukrárom, ktorí zvažujú, že budú musieť zdražieť. Niektorí už boli nútení zvýšiť ceny obľúbených maslových výrobkov, ako sú napríklad croissanty, ktorých nepostrádateľnou zložkou je práve maslo. Cena masla sa zdvihla na celom európskom trhu oproti vlaňajšku o 66 percent.


Pakistanská tajná služba prikázala zatvoriť pobočku Slobodnej Európy

Rozhodnutie môže súvisieť s diplomatickou roztržkou medzi Pakistanom a USA.

ISLAMABAD. Pakistanská tajná služba v piatok prikázala zatvoriť pobočku rozhlasovej stanice Rádio Slobodná Európa/Rádio Sloboda (RFE/RL). Dôvodom je podľa oznámenia tajnej služby to, že stanica vysiela programy, ktoré sú "proti záujmom Pakistanu" a pôsobí "v záujme agendy nepriateľskej tajnej služby". RFE/RL je financované americkou vládou, jej motto znie "slobodné médiá v neslobodných spoločnostiach" a podobne ako pri jej vysielaní do Československa pred rokom 1989 sa ju aj krajiny, do ktorých vysiela dnes, snažia obmedzovať či priamo zakazovať.Podľa šéfa RFE/RL Toma Kenta pakistanské úrady neoznámili predstaviteľom stanice nič viac, ako sa uvádza v oficiálnom vyhlásení pakistanskej tajnej služby. Podľa agentúry AP však bude rozhodnutie Islamabadu zrejme súvisieť s nedávnou diplomatickou roztržkou medzi Pakistanom a USA, na ktorej začiatku bolo oznámenie o obmedzení americkej finančnej pomoci pre Pakistan.Washington tento krok odôvodnil tým, že Pakistan poskytuje bezpečné útočisko teroristom, ktorí zabíjajú amerických vojakov v Afganistane. Pakistan reagoval s tým, že Američania naň chcú len zvaliť vinu za to, že si nedokážu poradiť s násilnosťami v Afganistane.


Lufthansa je favoritom na získanie Alitalie

Lufthansa podala záväznú ponuku spoločne s aerolíniami Etihad.

RÍM. Podľa talianskeho denníka La Repubblica je favoritom na získanie krízou zmietaných aerolínií Alitalia nemecká letecká spoločnosť Lufthansa. Lufthansa podala záväznú ponuku spoločne s aerolíniami Etihad, ktoré sú hlavným leteckým dopravcom emirátu Abú Zabí. Spomedzi záujemcov o aerolínie Alitalia dáva správcom firmy najlepšie záruky na záchranu práve duo Lufthansa-Etihad, uviedol denník La Repubblica. Etihad vstúpil do Alitalie v roku 2014 a získal 49-% podiel, ale nedokázal talianske aerolínie sanovať. Medzi konkurentov Lufthansy patria írske nízkonákladové aerolínie Ryanair, ktoré v stredu (6.9.) potvrdili svoj plán, podľa ktorého do 2. októbra podajú záväznú ponuku na prevzatie Alitalie. Ryanair však má záujem len o aktíva, ktoré sa týkajú diaľkových letov, uviedol šéf írskych aerolínií Michael O'Leary. Minulý týždeň O'Leary zdôraznil, že Ryanair chce kúpiť 90 lietadiel vysoko zadlženej Alitalie. Írske aerolínie by zároveň prevzali aj pilotov, personál a linky lietadiel. Alitalia je už roky v strate a aktuálne je na predaj. Záujemcovia o talianske aerolínie môžu do 2. októbra podať záväznú ponuku. Letecká spoločnosť sa má predať čiastočne alebo celá, ale talianska vláda chce zabrániť rozdeleniu firmy.


Nemecká polícia zasahovala proti Turkom, podozrieva ich zo špionáže

Imámovia v Nemecku údajne odovzdávali informácie tureckému konzulátu.

DÜSSELDORF. Nemecké orgány vykonali v stredu ráno domové prehliadky v súvislosti s podozreniami zo špionáže v prospech tureckej vlády, ktorá je pripisovaná štyrom moslimským duchovným. Podľa vyhlásenia spolkovej prokuratúry bolo cieľom týchto zásahov v spolkových krajinách Severné Porýnie-Vestfálsko a Porýnie-Falcko zhromaždenie dôkazov a nebol pri nich nikto zadržaný. Tureckí imámovia, pôsobiaci v Nemecku v rámci náboženskej organizácie DITIB, mali údajne nahlasovať tureckému úradu pre náboženské záležitosti (Diyanet) osoby žijúce na nemeckom území, ktoré sympatizujú s hnutím exilového kazateľa Fethullaha Gülena. Ten podľa Ankary nesie zodpovednosť za vlaňajší neúspešný pokus o vojenský prevrat v Turecku. Prokuratúra odmietla zverejniť podrobnosti o danom prípade, poslanec rakúskeho parlamentu Peter Pilz však tento týždeň hovoril o náznakoch, že zahraničné zastupiteľstvá Turecka zhromažďujú informácie o zoskupeniach spriaznených s Gülenom. Agentúra DPA uviedla, že imámovia v Nemecku údajne odovzdávali informácie tureckému konzulátu v Kolíne nad Rýnom.


Nový poľský premiér mení vládu. Odišli kľúčoví ministri

Morawiecki mení kabinet krátko pred jeho cestou do Bruselu, kde sa bude snažiť o zvrátenie sankcií Únie.

VARŠAVA. Poľský prezident Andrzej Duda vymenil v utorok na slávnostnej ceremónii v prezidentskom paláci ministra obrany, zahraničných vecí, financií a životného prostredia a vnútra a ďalších členov vlády. Informovala o tom agentúra PAP. Morawiecki mení kabinet krátko pred jeho cestou do Bruselu, kde sa bude snažiť o zvrátenie sankcií Európskej únie voči Poľsku za reformy v súdnictve. Zloženie novej vlády by mohlo naznačiť či sa krajina snaží zmeniť svoj postoj k štandardom EÚ, píše tlačová agentúra AP. Noví ministri by mali zložiť sľub prezidentovi Andrzejovi Dudovi v priebehu utorka. Novým ministrom zahraničných vecí sa stal Jacek Czaputowicz, ktorý v úrade nahradil Witolda Waszczykowského. Novým šéfom rezortu obrany je Marek Blaszczak, ktorý vystriedal Antoniho Macierewicza. Prezident Duda v utorok do funkcii menoval tiež nového ministra vnútra Joachima Brudzinského i novú ministerku financií Teresu Czerwinskú. Novým ministrom zdravotníctva sa stal Lukasz Szumowski a šéfom rezortu životného prostredia Henryk Kowalczyk. Ďalšími novomenovanými členmi vládneho kabinetu sú Jerzy Kwiecinski ako minister investícií a rozvoja, Jadwiga Emilewiczová ako ministerka pre podnikanie a technológie, Andrzej Adamczyk ako minister pre infraštruktúru.


Čína skúša, kam pri Trumpovi môže zájsť. Robila to Obamovi aj Bushovi

Peking vo štvrtok ukradol americkú miniponorku. Podľa expertov načasovanie incidentu nebola náhoda.

WASHINGTON, BRATISLAVA. Keď sa novozvolený americký prezident Donald Trump prebudil do sobotňajšieho rána, už tradične ako jednu z prvých vecí zapol svoj twitter. Krátko po tom, ako sa dozvedel, že Peking sa vo štvrtok v Juhočínskom mori zmocnil bezpilotnej americkej ponorky, čínskym lídrom pohrozil a nazval to „bezprezidentným“ (unpresidented) krokom. O necelú hodinu a pol slovíčko bezprezidentný nahradil správnym výrazom „bezprecedentný“ (unprecedented). Výslovnosť je v angličtine prakticky totožná. Trump v skutočnosti nemal celkom pravdu, najnovší incident celkom bezprecedentný nebol. Čína aj podľa expertov robí niečo podobné pravidelne – vždy, keď do Bieleho domu nastupuje nový prezident, skúša, kam až môže v súboji s najväčšou vojenskou veľmocou zájsť. „Ubezpečujem vás, že všetci hráči, ktorí tlačia na USA, budú tlačiť ešte viac na novú administratívu. Budú skúšať ich limity,“ varoval pre portál The Hill ešte začiatkom októbra bývalý hlavný veliteľ NATO James Stavridis. Aj podľa ďalších analytikov „krádež“ americkej miniponorky (na dĺžku meria asi jeden meter), ktorá v tom čase monitorovala vody Juhočínskeho mora, nebola náhoda. „Budú to robiť aj naďalej. A Čína bude zase naďalej ostražitá,“ Ralph Jennings, analytik magazínu Forbes. „Zatiaľ čo Číňania budú zadržiavať americké vojenské stroje, Američania budú vo svojich aktivitách pokračovať. Akurát budú ostražitejší.“ Američania v oblasti, na ktorú si okrem Číny nárokujú aj ďalšie krajiny oblasti, robia niečo podobné roky. A predstava, že s tým skončia, je aj podľa vojenských expertov nereálna. Američania tvrdia, že ponorka merala množstvo soli, teplotu a priezračnosť mora. Čína zas tvrdí, že jej loď ani nevedela o tom, že ide o americkú ponorku, kým ju z mora nevylovili. "Nie je neobvyklé, že čínske lode sledujú americké plavidlá, lebo si myslia, že vykonávajú špionáž," okomentovala incident Kimberly Halkettová z al-Džazíry. Budú to robiť aj naďalej. A Čína bude zase naďalej ostražitá Zadržanie miniponorky alebo námorného dronu, ako plavidlo občas nazývajú, môže byť reakciou na Trumpovu rétoriku voči Číne. Ešte v kampani pred zvolením vyhlásil, že Čína americkú ekonomiku „zdiera“. Po zvolení za prezidenta sa postaral aj o diplomatický škandál, keď cez telefón hovoril s taiwanskou prezidentkou Caj Ing-wenovou. Žiadny americký novozvolený či aktuálny prezident niečo podobné neurobil, odkedy Američania v roku 1979 uznali Peking ako zástupcu jednotnej Číny. Tá považuje de facto nezávislý Taiwan za svoju provinciu. Peking testoval nových amerických prezidentov aj v minulosti. Najznámejší je prípad z roku 2001, keď čínske lietadlo narazilo do amerického špionážneho stroja a jej jedenásťčlennú posádku po núdzovom pristátí na čínskom území niekoľko dní zadržiavali. Prezident George W. Bush bol vtedy v úrade len 77 dní. Bola to najostrejšia konfrontácia oboch veľmocí za posledné desaťročia. Niečo podobné sa v roku 2009 stalo aj Barackovi Obamovi. Len 44 dní po tom, ako sa ujal úradu, čínske plavidlá obkľúčili americkú loď. Rovnako ako teraz to bolo v medzinárodných vodách Juhočínskeho mora. Trump neskôr, ako inak, cez twitter Číne odkázal, nech si zadržaný dron nechá. Peking však medzitým vyhlásil, že vojenský majetok Američanom vráti. Hovorkyňa čínskeho ministerstva zahraničných vecí Chua Čhun-jing sa ohradila aj voči Trumpovmu výrazu, keď ponorku označil za "ukradnutú". "Ak nájdete niečo na ulici, musíte to preskúmať. Ak si to niekto vypýta, musíte tiež zistiť, či mu to patrí, ešte pred tým, ako mu to vrátite," cituje hovorkyňu agentúra Reuters. Incident však môže mať aj ďalšiu dohru. Čína dron zadržala neďaleko pobrežia Filipín - ďaleko od vlastných vôd. Podľa niektorých expertov tým mohla porušiť medzinárodné právo. Peking si totiž robí nárok prakticky na celé Juhočínske more, aj keď zvyšok sveta to neuznáva. "Nielenže to zvyšuje riziko nesprávneho vyhodnotenia situácie, ale môže to tiež viesť k otvorenej konfrontácii veľmi blízko filipínskych brehov," uviedlo vo vyhlásení filipínske ministerstvo obrany. Čínske námorníctvo týmito moriami síce môže prechádzať, no nemôže tam zasahovať.


Jane Birkinová: preslávil ju erotický duet, ona preslávila kabelku

Ako Britka spravila kariéru vo Francúzsku, kde ju považovali za kuriozitu.

Hovoria o nej ako o sexsymbole 70. rokov, ktorý sa príťažlivosťou vyrovnal aj legendárnej Brigitte Bardot. Okrem filmografie však Jane Birkinová zarezonovala aj na poli hudby a to práve kontroverznou ikonickou skladbou Je t'aime, moi non plus, ktorú nahrala s hviezdnym hudobníkom Sergom Gainsbourgom. Celý svet tak mohol na vlastné uši počuť, aká výrazná sexuálna chémia medzi nimi bola, keďže si v piesni vyznávajú lásku a orgazmicky vzdychajú. Hoci sa pieseň stala obrovským hitom, pobúrila mnohých ľudí vrátane pápeža, ktorý ju odsúdil. Od toho momentu však boli Birkinová a Gainsbourg ostrosledovaným párom. Loading
 ... Vráťme sa však ešte kdesi do čias, kedy malá Jane o závratnej hudobnej a filmovej kariére vo Francúzsku ani zďaleka netušila. Narodila sa 14. decembra 1946 v Londýne do umelecky založenej rodiny. Mama bola herečka, otec britský vojnový vyslúžilec z kráľovského námorníctva. Jane svoje detstvo v Británii označuje za nádherné, no v umeleckých kruhoch sa začala motať až ako tínedžerka. Po dokončení strednej školy, počas ktorej strávila aj 4 mesiace vo Francúzsku, sa začala objavovať v prvých divadelných hrách. V roku 1965 sa prvýkrát postavila pred kameru v snímke The Knack... and How to Get It (Fortel, a ako ho získať). Nasledoval film Zväčšenina režiséra Michelangela Antonioniho a psychedelický Wonderwal. Medzitým sa stihla vydať za skladateľa Johna Barryho a porodiť prvú dcéru Kate. Keď ju však po troch rokoch manželstva Barry bez slova opustil a odišiel do Ameriky, Jane sa odhodlala urobiť prelomový krok vo svojom živote a zároveň kariére – odsťahovala sa do Francúzska. Nevedela jazyk, no mala obrovské šťastie – podarilo sa jej vyhrať konkurz na rolu vo filme Slogan, vďaka ktorému spoznala svojho budúceho partnera Serga Gainsbourga. „Spomínam si, že počas skúšok som plakala, cítila som sa hrozne po tom, ako ma opustil John. V jednej zo scén som povedala, že chcem ísť domov, bolo to hrozné. Ale hneď na to zvolali Serge a režisér Pierre Grimblat – To je ona! A obsadili ma ako Evelyne Nicholson,“ zaspomínala si po rokoch herečka. Po množstvách konkurzov jej práve tento zmenil život, pretože podľa jej vlastných slov nielenže spoznala muža, ktorý jej ďalších dvanásť rokov doprial blažené šťastie, ale presvedčil ju, že jej budúcnosť je vo Francúzsku. Ako Britka tam totiž bola žiadanou „kuriozitou“. Serge bol o takmer 20 rokov starší od nej, no od začiatku to medzi nimi iskrilo. On smútil za Brigitte Bardot, s ktorou mal predtým krátku aférku (a pôvodne s ňou nahral aj spomínanú škandalóznu pieseň Je t'aime, moi non plus), ona si potrebovala uľaviť od bolesti po rozchode s manželom. Vzťah, do ktorého sa obaja pustili, bol divoký, romantický, plný lásky, ale aj večierkov, alkoholu a hádok. Na jeho počiatku stála práve erotická pieseň, ktorú Birkinová podľa vlastných slov nahrala iba preto, že nechcela riskovať, aby ju jej partner nahral s inou ženou. "Veľmi rýchlo som preto pritakala, keď mi ponúkol, aby som pieseň naspievala s ním. Z čistej žiarlivosti," priznala v rozhovore pre nemecký ženský magazín Brigitte. Gainsbourg a Birkinová tvorili pár dvanásť rokov, no nikdy sa nevzali, pretože Jane jeho ponuku po prvom neúspešnom manželstve pre istotu odmietla. V roku 1971 sa im však narodila dcéra Charlotte, dnes úspešná herečka a speváčka, ktorá je múzou režiséra Larsa Von Triera. V sedemdesiatych rokoch začala Birkinová okrem nakrúcania filmov nahrávať aj albumy, dodnes ich má na konte viac než desiatku vrátane živých nahrávok. Francúzi si ju obľúbili nielen ako herečku a stala sa z nej úspešná šansonierka, ktorá aj napriek pokročilému veku stále vystupuje. Aj za tento úspech však čiastočne vďačí práve Gainsbourgovi. Keď ho po dvanástich rokoch vzťahu opustila, lebo nezvládala jeho boj s alkoholom, ich vzájomná lojálnosť a puto neochladli. Serge pre ňu ako autor naďalej písal piesne a ona ich spievala, z čoho publikum šalelo a milovalo ju ešte viac. Sama však priznala, že bolo hrozné spievať skladby, ktoré napísal o svojej bolesti z krachu ich spoločného vzťahu. Svojský umelec jej svoju lásku vyjadroval do konca života a tri dni pred smrťou v roku 1991 jej dokonca kúpil diamant. „Nikto ma nemohol milovať viac než on,“ vyjadrila sa po jeho smrti Jane. V 80. rokoch herečka napokon našla šťastie v náručí režiséra Jacquesa Doillona, ktorému porodila tretiu dcéru Lou. Aj to však bolo iba dočasné. Pár sa rozišiel údajne preto, že Birkinová stále nedokázala prestať smútiť sa zosnulým Sergom Gainsbourgom. Loading
 ... Meno Jane Birkinovej sa okrem umeleckej sféry spája aj s módou. V roku 1984 po nej pomenovali ikonickú kabelku francúzskej dizajnérskej spoločnosti Hermés. Cena takzvanej birkinky sa pohybuje v tisíckach eur a budúce majiteľky na ňu musia čakať aj niekoľko rokov. Pôvod jej vzniku je pritom prozaický. Jane Birkinová sa tri roky predtým úplnou náhodou stretla v lietadle s vtedajším generálnym riaditeľom Hermés Jeanom – Louisom Dumasom. Dali sa do reči a keď sa Birkinová počas letu prehŕňala vo svojej kabelke, nenápadne prehodila, že by mohli vymyslieť kabelku, ktorá nebude len dobre vyzerať, ale bude aj praktická s vreckami. Dumas jej pranie vyslyšal a tak sa začali písať dejiny jednej z najslávnejších kabeliek sveta. Tento symbol bohatstva a luxusu však pred rokom prišiel pod paľbu kritiky aj od samotnej Birkinovej, keď sa ukázalo, že dodávateľ krokodílej kože na kabelky zabíja živočíchy brutálnym spôsobom. Umelkyňa tak požiadala výrobcov, aby jej meno viac nespájali s krokodíľou verziou tohto doplnku. Neskôr túto žiadosť odvolala, keďže spoločnosť sa zaručila, že podmienky výroby upraví. Šarmantná Jane Birkinová, ktorá minulý december oslávila 70. narodeniny, je ikonou, ktorá je stále aktívna. Okrem umeleckej sféry sa v súčasnosti angažuje aj v charitatívnych projektoch a ako humanitárna veľvyslankyňa sa zúčastnila aj kampane za práva migrantov. Spolupracuje s organizáciou Amnesty International v rámci boja proti AIDS a v zahraničí je známou filantropkou. Zaujímavosťou je napríklad to, že niekoľko svojich „birkin“ kabeliek dala do aukcií, z ktorých výťažok darovala na dobročinné účely. Loading
 ... Loading
 ... Loading
 ... Loading
 ...


Premiérovi Čiernej Hory odstrčenie od Trumpa nevadí

Trumpovo správanie vyvolalo pobúrenie na Balkáne.

BRUSEL. Prezident USA Donald Trump na štvrtkovom summite NATO v Bruseli odstrčil rukou čiernohorského premiéra Duška Markoviča a pretlačil sa pred neho, aby sa dostal do čela skupiny lídrov aliancie, keď kráčali v priestoroch jej nového sídla a pripravovali sa na skupinovú fotografiu. Trumpovo správanie vyvolalo pobúrenie na Balkáne a pozornosť na sociálny sieťach - ale mužovi, ktorého odstrčil nabok, to nepokazilo náladu. Trump na summite v Bruseli položil pravú ruku na pravé rameno čiernohorského premiéra Markoviča a predral sa pred neho. Keď pózovali pre spoločnú fotografiu, Trump stál vedľa Markoviča a rozprával sa s litovskou prezidentskou Daliou Grybauskaite. Video z incidentu sa šírilo na sociálnych sieťach v mnohých jazykoch. "Zdalo sa, akoby Trump nechcel, aby ho niekto na summite zatienil," napísali čiernohorské noviny Vijesti. Ďalšie balkánske webové stránky priniesli titulky "Amerika na prvom mieste" a "Vieš, kam ideš?" Samotný Markovič však nad týmto znevážením iba mávol rukou. "Ani som si to nevšimol. Práve som si prezeral reakcie na to v sociálnych médiách. Bola to jednoducho neškodná situácia," povedal premiér novinárom po summite. Namiesto toho, aby sa Markovič urazil, využil príležitosť a poďakoval sa Trumpovi za podporu členstva Čiernej Hory v NATO. Malá bývalá republika Juhoslávie sa má stať 29. členom NATO už na budúci mesiac. Ako Markovič ďalej povedal, v každom prípade "je prirodzené, že prezident Spojených štátov je v prednom rade".


Irma nie je jediná. Ďalšie dve tropické búrky zosilnili na hurikány

Hurikán Irma sa presúva cez severovýchodný Karibik. Hurikánmi prvého stupňa sú už aj José a Katia.

WASHINGTON. Tropické búrky José a Katia zosilnili na hurikány prvého stupňa. S odvolaním sa na americké Národné stredisko pre hurikány (NHC) o tom v stredu informovala agentúra AP. Zatiaľ čo José sa sformoval nad Atlantickým oceánom, Katia vznikla v Mexickom zálive. Podľa meteorológov José zatiaľ nepredstavuje hrozbu pre pevninu. Katia by mala vo štvrtok doraziť nad východné Mexiko. José sa vytvoril nad Atlantickým oceánom a mieril východným smerom nad oblasť Karibiku. O 23:00 SELČ sa nachádzal 1700 kilometrov východne od súostrovia Malé Antily. Vietor, ktorý ho sprevádza, dosahuje v súčasnosti rýchlosť 120 kilometrov za hodinu. Hurikán je však zatiaľ ďaleko od pevniny a podľa meteorológov NHC nepredstavuje hrozbu, ale jeho predpokladaná cesta by sa mohla ešte zmeniť. Stredisko vyzvalo, aby vývoj hurikánu sledovali predovšetkým obyvatelia záveterných ostrovov. Rovnakú rýchlosť ako v prípade hurikánu José dosahuje tiež vietor, ktorý sprevádza hurikán Katia. Pôvodne tropická búrka vznikla v blízkosti mexických brehov Mexického zálivu. Mexická vláda už kvôli Katii povolala hurikánové hliadky v pobrežnom úseku medzi mestami Tuxpan a Laguna Verde v štáte Veracruz. Katia by mala prísť na pevninu vo štvrtok. Oba nové hurikány dosiahli prvú fázu päťstupňovej Saffirovej-Simpsonovej stupnice. Cez severovýchodný Karibik sa v súčasnosti presúva hurikán Irma, ktorý dosiahol piaty, najvyšší stupeň. Vo francúzskych častiach karibského ostrova Svätý Martin a na ostrove Svätý Bartolomej si Irma vyžiadala najmenej dvoch mŕtvych a dvoch vážne zranených. V súčasnosti sa presúva k Portoriku a Floride.


V New Yorku vyhlásili mená víťazov Národnej knižnej ceny

Národnú knižnú cenu vnímajú v zámorí ako jedno z najvýznamnejších literárnych ocenení popri Pulitzerovej cene.

NEW YORK. Čerstvým laureátom americkej Národnej knižnej ceny (National Book Award) v kategórii beletria sa stal americký spisovateľ Colson Whitehead za svoj román "The Underground Railroad", informovala vo štvrtok agentúra AP. Mená víťazov vyhlásili počas slávnostnej recepcie v stredu večer v manhattanskej reštaurácii Cipriani - Wall Street, hostiteľom bol americký komik Larry Wilmore. Ďalšími ocenenými americkými spisovateľmi boli tiež - v kategórii poézia Daniel Borzutzky za knižné dielo "The Performance of Becoming Human" a v kategórii literatúra faktu Ibram X Kendi za knihu s názvom "Stamped from the Beginning". Národnú knižnú cenu, ktorú udeľujú od roku 1950, vnímajú v zámorí ako jedno z najvýznamnejších literárnych ocenení popri Pulitzerovej cene. Medzi jej laureátmi figurujú okrem iných aj William Faulkner, John Updike, Thornton Wilder či Don DeLillo. Ocenenie je dotované finančnou odmenou vo výške 10-tisíc dolárov (v prepočte zhruba 9344 eur).


Richter plánuje podporiť sociálne podniky servisnými poukážkami

Prijímateľ  by poukážkou zaplatil za služby, čo má pomôcť dopytu po službách podniku.

BRATISLAVA. Registrované sociálne podniky sa môžu uchádzať o rôzne formy podpory od štátu. Okrem daňových úľav či podpory vo verejnom obstarávaní sa majú zaviesť aj servisné poukážky. Na príprave vyhlášky, ktorou sa uvedú do praxe, pracuje ministerstvo práce. Verejnosť má v pondelok posledný deň na to, aby v rámci pripomienkového konania k nim zaslala podnety. Zavedenie servisných poukážok umožnil zákon o sociálnej ekonomike a sociálnych podnikoch, ktorý bol na Slovensku prijatý vlani. "Ide o podporu dopytu po službách registrovaného sociálneho podniku, ktorý poskytuje službu starostlivosti o domácnosť a záhradu, alebo službu fyzickej osobe odkázanej na pomoc inej fyzickej osoby s tým, že za obe tieto služby prijímateľ služby zaplatí servisnou poukážkou," vysvetlilo ministerstvo práce na legislatívno-právnom portáli Slov-lex. Cieľom návrhu vyhlášky je ustanoviť výšku zľavy z nominálnej hodnoty servisnej poukážky pre odkázanú osobu, sumu zvýšenia nominálnej hodnoty servisnej poukážky či stanoviť technické parametre. Okrem toho má stanoviť aj vzhľad poukážok a spôsob ich použitia a nakladania s nimi. "Podpora dopytu formou servisných poukážok vytvára možnosť dotovania poukážok buď pre prijímateľa služby, ak je odkázanou osobou, alebo pre poskytovateľa služby, teda registrovaný sociálny podnik," ozrejmilo ministerstvo. Táto forma podpory má okrem toho prispieť aj k potláčaniu nelegálnej práce.


V máji zbankrotovalo 1558 Slovákov, ide o najväčší počet v jednom mesiaci

BRATISLAVA. Osobné bankroty prepisovali štatistiky, keď v máji zbankrotovalo 1558 obyvateľov Slovenska. Historicky ide o najväčší počet osobných bankrotov v jednom mesiaci. Ako ďalej vyplýva z analýzy spoločnosti CRIF - Slovak Credit Bureau, s. r. o. (CRIF SK), ktorá spravuje úverové registre bankových i nebankových inštitúcií, v medziročnom porovnaní s rovnakým obdobím minulého roka s 1390 osobnými bankrotmi to predstavuje nárast o vyše 12 %. V porovnaní s predchádzajúcim mesiacom, keď v apríli zbankrotovalo 1350 dlžníkov, ich počet v máji 2019 vzrástol o 15,41 %. "Doposiaľ historicky najvyšší počet osobných bankrotov z decembra 2018, kedy súdy vydali 1415 rozhodnutí o oddlžení obyvateľov, bol prekonaný po piatich mesiacoch. V medziročnom porovnaní boli počty osobných bankrotov v každom mesiaci tohto roka vyššie a od začiatku tohto roka do konca mája zbankrotovalo už viac ľudí, ako v celom prvom polroku minulého roka. Môžeme tak predpokladať, že tento rok bude atakovať alebo aj prekročí hranicu 15.000 osobných bankrotov," povedala Jana Marková, hlavná analytička spoločnosti. V máji bolo najviac osobných bankrotov vyhlásených v Banskobystrickom kraji - 327, najmenej v Trnavskom kraji - 111. Z celkového počtu osobných bankrotov vyhlásených v máji 2019 ich pripadalo na mužov 955 (61,30 % z ich celkového počtu) a na ženy 603 (38,70 %). Najväčšou skupinou dlžníkov s osobnými bankrotmi boli muži a ženy vo veku od 40 do 49 rokov s podielom 30,04 %, za nimi nasledovali tridsiatnici s podielom 24,58 % a päťdesiatnici s podielom 24,45 %. Z dlhodobých štatistík spoločnosti vyplýva, že od roku 2006, keď na Slovensku začal platiť inštitút osobného bankrotu, do konca mája 2019 zbankrotovalo 28.458 obyvateľov Slovenskej republiky.


Odsúdenému exhajtmanovi Rathovi zrejme vrátia časť majetku

David Rath bol právoplatne odsúdený na sedem rokov väzenia za korupciu.

PRAHA. Bývalý hajtman (župan) Stredočeského kraja David Rath, ktorý bol právoplatne odsúdený na sedem rokov väzenia za korupciu, pravdepodobne získa späť časť majetku. Ide o vlastnícke podiely na nehnuteľnostiach a zlomok peňazí skonfiškovaných pri domovej prehliadke. Informoval o tom v piatok spravodajský server iROZHLAS.cz na základe rozhodnutia Krajského súdu v Prahe. V prepočte vyše 372-tisíc eur však zostáva aj naďalej v úschove súdu. Rozsudok zatiaľ nie je právoplatný. Pražský krajský súd tak rozhodol, že vráti Rathovi majetok, ktorý mal v dôsledku prebiehajúceho vyšetrovania a konania v úschove od roku 2012. Rath teda zrejme bude opäť spoluvlastníkom niekoľkých budov a parciel v stredočeskom meste Hostivice. Zároveň súd rozhodol, že mu má byť vrátených v prepočte približne 7000 eur v rôznych menách. Na tieto peniaze si totiž neuplatnil právo nikto ďalší. O miliónoch korún však stále nie je rozhodnuté. V prepočte viac ako 372-tisíc eur tak stále zostáva v úschove súdu. O ne totiž naposledy v júli požiadal správca pozostalosti po otcovi Davida Ratha Jan Vondráček. Exhajtman už v priebehu domovej prehliadky uviedol, že milión korún (približne 40-tisíc eur) z tejto čiastky patrí jemu a jeho manželke, zvyšok potom jeho zosnulým rodičom. Rath na základe už právoplatného rozsudku prišiel o úplatok v prepočte 274-tisíc eur, ktoré mu polícia zhabala v škatuli od vína pri jeho zadržaní pred siedmimi rokmi. Okrem toho má zaplatiť pokutu v prepočte okolo 391-tisíc eur. Ak ich neuhradí, hrozí mu ďalších 2,5 roka väzenia. Ratha zadržali v roku 2012. Stredočeský krajský súd ho poslal vlani pôvodne na 8,5 roka do väzenia. Odvolací senát mu však v júni trest zmiernil na sedem rokov a znížil mu aj peňažný trest na desať miliónov korún.


Poľského ministra vnútra vymenovali aj napriek súdnemu zákazu

Kamiňskému v roku 2015 súd zakázal zastávať štátnu funkciu.

VARŠAVA. Člena poľskej vládnucej strany Právo a spravodlivosť (PiS) Mariusza Kamiňského vymenovali v stredu za nového ministra vnútra, a to napriek polemike súvisiacej s rozhodnutím súdu z roku 2015, ktorý mu zakázal zastávať štátnu funkciu. Tento verdikt bol neskôr zrušený vďaka prezidentskej milosti. Informovala o tom tlačová agentúra DPA. Kamiňského nominácia sa dostala pod paľbu kritiky zo strany opozičných politikov z Občianskej platformy (PO), ktorí sa obávajú rozšírenia právomocí činiteľa uznaného za vinného zo zneužitia moci pred blížiacimi sa parlamentnými voľbami. Kamiňski si udrží svoj súčasný post ministra-koordinátora špeciálnych jednotiek. V kresle ministra vnútra nahradí odchádzajúcu Elžbietu Witekovú, ktorú zvolili za predsedníčku Sejmu - dolnej komory poľského parlamentu. Kamiňski je zakladateľom a prvým riaditeľom poľského Ústredného protikorupčného úradu (CBA). V roku 2015 ho súd prvej inštancie poslal na tri roky do väzenia a zakázal mu na jedno desaťročie vykonávať štátny úrad v súvislosti s vyšetrovaním údajnej korupcie na ministerstve poľnohospodárstva, ktoré v roku 2007 viedla CBA. Ešte pred tým, ako o prípade mohol rozhodnúť odvolací súd, však vtedy novozvolený poľský prezident Andrzej Duda Kamiňského omilostil. Tento bezprecedentný krok bol v roku 2018 sankcionovaný ústavným súdom. Podľa PiS bol proces s Kamiňským politicky motivovaný. "Kamiňski je správnym mužom na správnom mieste," vyhlásil Duda na jeho stredajšom slávnostnom vymenovaní v prezidentskom paláci vo Varšave.


Skupina CME skúma možnosti vrátane predaja firmy

Spoločnosť okrem Slovenska pôsobí aj v Česku, Rumunsku a Bulharsku.

PRAHA. Mediálna skupina Central European Media Enterprises (CME) začala skúmať svoje strategické možnosti vrátane predaja firmy. V pondelok to uviedla CME, ktorá na Slovensku vlastní televíziu Markíza a ďalšie stanice. Oznámenie spôsobilo, že akcie spoločnosti na americkej burze Nasdaq vyskočili o vyše 8 percent. Na pražskej burze akcie CME stúpli o 6,5 percenta na 86,30 Kč (3,35 eura), čo bolo najviac od augusta 2018. Skupina, v ktorej väčšinu vlastní americký telekomunikačný koncern AT&T, prevádzkuje televízne kanály v krajinách strednej a východnej Európy. Okrem Slovenska pôsobí aj v Česku, Rumunsku a Bulharsku. Vlani v lete dokončila predaj aktív v Chorvátsku a na začiatku tohto roka predala svoje operácie v Slovinsku. Firma v posledných rokoch znižovala svoj dlh, keď do konca vlaňajška klesol na 765 miliónov USD (675,5 milióna eur) z 1,1 miliardy USD v roku 2017. Medzi strategické alternatívy môže patriť aj "predaj časti alebo celej firmy, fúzia s ďalším strategickým partnerom, rekapitalizácia alebo pokračovanie s cieľom uskutočniť dlhodobý podnikateľský plán CME", uviedla vo svojom vyhlásení skupina. Dodala, že jej plány podporuje aj AT&T. Prehodnocovanie strategických možností však nemusí skončiť žiadnou transakciou. CME tiež uviedla, že nemá stanovený časový rozvrh procesu. Ako finančných poradcov najala Allen & Company a BofA Merrill Lynch a ako právneho poradcu Covington & Burling.


Turecko si pripomenulo tretie výročie pokusu o prevrat

Turecká vláda tvrdí, že neúspešný pokus o prevrat vykonali stúpenci moslimského duchovného Fethullaha Gülena.

ISTANBUL. Turecko si v pondelok pripomenulo tretie výročie zmareného pokusu o vojenský prevrat z júla 2016. Pri tejto príležitosti sa v tureckom hlavnom meste Ankara i v najväčšom meste Istanbul konali spomienkové podujatia na takmer 250 ľudí, ktorí pri pokuse o prevrat prišli o život, informovala agentúra DPA. Prezident Recep Tayyip Erdogan sa zúčastnil na modlitbách v mešite v ankarskom prezidentskom paláci, položil kvety k pamätníku obetí, zúčastnil sa na mimoriadnom zasadnutí parlamentu a vystúpil s prejavom na istanbulskom Atatürkovom letisku, ktoré pučisti pred troma rokmi dočasne obsadili. V Istanbule Erdogan otvoril aj múzeum venované udalostiam spred troch rokov. Druhé takéto múzeum otvoria v utorok v Ankare. "Turecko svetu posiela významný odkaz jednoty a solidarity: Aj keby sme mali zomrieť, ale nikdy nedovolíme zradcom a pučistom zničiť našu krajinu, našu slobodu a našu dôstojnosť," uviedol na Twitteri Erdoganov hovorca Ibrahim Kalin. Turecká vláda tvrdí, že neúspešný pokus o prevrat vykonali stúpenci moslimského duchovného Fethullaha Gülena, niekdajšieho Erdoganovho spojenca žijúceho v exile v USA. Ten však akýkoľvek podiel na puči odmieta. Časť tureckej armády sa v noci z 15. na 16. júla júla 2016 pokúsila zosadiť Erdoganovu vládu s použitím tankov, lietadiel a helikoptér. Vojaci ostreľovali parlament a aj iné lokality, ale ich pokus nevyšiel. Porazení boli už po niekoľkých hodinách. Prispela k tomu skutočnosť, že tisíce ľudí vyšli na výzvu prezidenta do ulíc, aby vyjadrili svoj nesúhlas s prevratom. Približne 250 ľudí prišlo o život a viac ako 2000 bolo zranených. Erdogan po potlačení prevratu vyhlásil v krajine výnimočný stav a úrady spustili rozsiahle represie, ktoré trvajú až do súčasnosti. Desaťtisíce ľudí skončili vo väzbe a ďalších vyše 100.000 prepustili zo zamestnania. Výnimočný stav sa skončil po dvoch rokoch, nahradili ho však prísne protiteroristické zákony. Súd v tureckej metropole Ankara v súvislosti s neúspešným pokusom o prevrat odsúdil minulý týždeň 33 ľudí na doživotie a dvadsiatim ďalším obžalovaným vymeral tresty odňatia slobody od šesť do 25 rokov. V júni na doživotie odsúdili 198 bývalých vojakov. Boli medzi nimi aj bývalí vysokopostavení vojenskí velitelia vrátane niekdajšieho veliteľa tureckých vzdušných síl Akina Öztürka.


Slovan v príprave nestačil na nórske Tromsö, Žilina podľahla Wisle Krakov

BRATISLAVA. Futbalisti Slovana Bratislava prehrali v sobotňajšom prípravnom zápase v Turecku s nórskym Tromsö IL 2:3. Gól Trnavy: 72. Ashiru Góly: 4. Koštrna (11 m), 7. Čmelík, 87. Ayong - 2. Bajkó (11 m), 37. Antal Gól: 22. Peszko Góly: 31. Chomutov, 39. Asanovič, 49. Richtárech Góly Nitry: 11. Sokovič, 30. Vestenický Góly: 6. a 20. Ingebrigtsen, 25. Valakari - 37. Čavrič, 74. Moha Góly: 23. a 47. Tandir Góly Serede: 59. Pankarićan, 69. Ventúra


Čaputová predstavila špeciálny poradný orgán pre menšiny

S expertným poradným výborom sa chce pravidelne stretávať.

BRATISLAVA. Budúca prezidentka Zuzana Čaputová na svojom facebookovom profile predstavila špeciálny odborný poradný orgán pre oblasť menšín, ktorý zakladá. Čaputová napísala, že už počas kampane hovorila, že chce byť prezidentkou všetkých ľudí. "Preto zakladám novú tradíciu a rozhodla som sa prizvať k spolupráci aj zástupcov a zástupkyne národnostným menšín a odborníčku pre oblasť nových menšín a menšinových práv," napísala Čaputová. S expertným poradným výborom sa bude pravidelne stretávať. Tvrdí, že je pre ňu dôležité, aby rozumela situácii, potrebám a problémom, ktorým čelia obyvatelia a obyvateľky národnostných aj nových menšín na Slovensku. "Veľmi si vážim ochotu nižšie menovaných odborníkov a odborníčok byť súčasťou tohto neformálneho poradného výboru," vysvetlila svoje rozhodnutie na sociálnej sieti.Maďarskú menšinu bude zastupovať Ilona Németh z Vysokej školy výtvarných umení a riaditeľ Fórum inštitútu pre výskum menšín Attila Simon. Riaditeľka Ústavu rusínskeho jazyka a kultúry Prešovskej univerzity v Prešove Anna Plišková a hovorca okrúhleho stola Rusínov Slovenska Peter Medviď budú budúcej hlave štátu radiť v oblasti rusínskej menšiny. Rómsku menšinu zastúpi vedúca Ústavu romologických štúdií Univerzity Konštantína Filozofa v Nitre Jurina Rusnáková a Viktor Teru z Rómskeho vzdelávacieho fondu. Ostatné národnostné menšiny a nové menšiny bude reprezentovať riaditeľka Centra pre výskum etnicity a kultúry Elena Gallová Kriglerová. Čaputovej tím pre menšiny hodnotí splnomocnenec vlády pre národnostné menšiny László Bukovszky pozitívne. "Už pri prvých menách, ktoré sme sa prostredníctvom médií dozvedeli, ako Ilona Németh či Attila Simon, si myslím, že je to dobrá voľba," uviedol. Bukovszky predpokladá, že budúci odborný tím určite rozšíri možnosť foriem participácie menšín v záležitostiach, ktoré sa ich týkajú. "Ako predseda Výboru pre národnostné menšiny a etnické skupiny by som uvítal aj zástupcov tohto tímu ako stále prizývaných členov," dodal splnomocnenec. Nová prezidentka už predstavila aj niekoľko ľudí z jej tímu. Čaputovej bude v sociálnej oblasti radiť Zuzana Kusá, v oblasti práva a spravodlivosti Peter Kubina a Radovan Pala. V témach zahraničnej politiky a bezpečnostnej politiky Peter Bátor, v otázke európskej politiky sa bude radiť s Michalom Šimečkom a v komunikácii s Martinom Burgrom. Hovorcom prezidentky sa stane bývalý moderátor politických diskusií Martin Strižinec. Poradcami pre vnútornú politiku budú politický komentátor Marián Leško a Vladimír Talian. Témam občianskej spoločnosti a životného prostredia sa má venovať Juraj Rizman. Nová prezidentka do funkcie nastúpi 15. júna.


Silný tajfún Faxai zasiahol priamo oblasť Tokia

Tajfún so sebou priniesol rekordne silný vietor a bičujúci dážď.

TOKIO. Jeden z najsilnejších tajfúnov, aký zasiahol Tokio za uplynulé roky, prešiel v pondelok nad pevninu východne od japonskej metropoly. Tajfún si vyžiadal jednu obeť. Priniesol so sebou rekordne silný vietor a bičujúci dážď, v dôsledku ktorého hrozia záplavy. Informovali o tom agentúry Reuters a AFP. Podľa agentúry Kjódó zomrela jedna žena po tom, čo ju zjavne zrazil poryv vetra. Agentúra Reuters upresnila, že bolo potvrdené úmrtie ženy vo veku vyše 50 rokov. Žena ležala na tokijskej ulici a previezli ju do nemocnice. Zábery bezpečnostnej kamery odhalili, že ju silný vietor hodil o budovu. Ďalšia žena vo veku cez 20 rokov sa vážne zranila v meste Ičihara východne od Tokia. Príchod tajfúnu Faxai viedol v oblasti k zrušeniu vyše sto letov a zastaveniu prevádzky hlavných železničných tratí. Ochromená doprava spôsobila problémy pri raňajšom dochádzaní do práce mnohým obyvateľom širšej oblasti Tokia, v ktorej žije okolo 36 miliónov ľudí. Úrady pritom varovali, že je nebezpečné vychádzať von. Hlásených bolo do skorých ranných hodín niekoľko zranených. Približne 390-tisíc domácností v regióne sa ocitlo bez elektriny. Stred tajfúnu Faxai prešiel nad pobrežie v meste Čiba východne od Tokia krátko pred úsvitom po tom, ako sa prehnal Tokijským zálivom. Sprevádzal ho vietor s nárazmi do 216 kilometrov za hodinu, čo je najvyššia rýchlosť, akú tam kedy zaznamenali, uviedli japonské médiá. Faxai sa pohybuje rýchlo severným smerom a do poludnia by mal prejsť znova nad Tichý oceán, aj keď silný vietor v oblasti istý čas pretrvá. Japonsko zasiahne každoročne štyri až päť tajfúnov, len zriedkavo však v oblasti blízko Tokia. Silný tajfún Krosa priniesol v polovici augusta do západného Japonska silný vietor a prívalové dažde, ktoré si vyžiadali najmenej jeden život. Koncom augusta zanechali silné dažde troch mŕtvych pri rozsiahlych záplavách tiež na západe krajiny.


Slovenky si v lete odopierajú a makajú. Blíži sa vrchol ich kariéry

BRATISLAVA. Keď boli dva týždne do hokejového šampionátu na Slovensku, ľudia rozoberali, ktorí hráči z NHL prídu na turnaj a ako na ňom dopadne slovenská reprezentácia. Ťažko si predstaviť, čo by sa dialo v prípade, keby bolo pár dní pred štartom futbalového šampionátu na Slovensku. Hokej a futbal sú pod Tatrami dlhodobo dva najsledovanejšie a najpopulárnejšie kolektívne športy. Za nimi nasledujú basketbal, hádzaná a volejbal. A práve ženská volejbalová elita príde na Slovensko. Už o dva týždne. Slovensko usporiada majstrovstvá Európy spoločne s Poľskom, Maďarskom a Tureckom. Slovenky odohrajú zápasy v základnej skupine na štadióne Ondreja Nepelu v Bratislave. Hoci volejbalovú horúčku na Slovensku zatiaľ príliš nebadať, čoskoro sa to môže zmeniť. V minulosti si získali slovenských fanúšikov aj hádzanári, florbalistky či naposledy hokejbalisti. "Už teraz máme na prvý zápas Slovenska proti Španielsku predaných 1800 vstupeniek," naznačil riaditeľ turnaja Tomáš Singer. Záujem divákov môže v prípade dobrých výsledkov narastať. Organizátori však prihliadajú aj na inú ako športovú stránku podujatia. "Šampionát nie je zárobkový podnik. Je to investícia do ďalších rokov," zdôrazňuje Singer. Majstrovstvá Európy majú byť aj oslavou storočnice slovenského volejbalu. Cieľom je spropagovať tento šport pre mládež i pre verejnosť. "Nech volejbal rezonuje aj tam, kde ho vnímajú, ale detailne nepoznajú," vraví prezident Slovenskej volejbalovej federácie Martin Kraščenič. Slovenky nastúpia v základnej skupine proti Španielsku, Švajčiarsku, Bielorusku, Nemecku a Rusku. Zo šestice postúpia do osemfinále najlepšie štyri tímy. "To je náš základný cieľ," vyhlásil taliansky kouč Marco Fenoglio. Európsky šampionát má byť vyvrcholením jeho dvojročnej práce v pozícii trénera slovenských volejbalistiek. "Nebude jednoduché hrať doma. Je to psychický tlak. Verejnosť i odborníci majú veľké očakávania. Našou najväčšou zbraňou bude silný kolektív," myslí si Fenoglio. Rusky a Nemky budú patriť k najväčším favoritkám skupiny. Slovenky by mali o zvyšné dve postupové miesta bojovať so Švajčiarkami, Španielkami a s Bieloruskami. "Nechceme súperky podceňovať, ale povinnou jazdou by mal byť zápas proti Švajčiarsku. Vlani sme dvakrát v Európskej lige zdolali aj Španielsko. To budú kľúčové zápasy," tvrdí kapitánka tímu Barbora Koseková. Slovenské volejbalistky sa na majstrovstvách Európy predstavia po desiatich rokoch. V minulosti štartovali na kontinentálnom šampionáte v rokoch 2003, 2007 a 2009. Zo štrnásťčlennej nominácie má skúsenosti so šampionátom len Veronika Hrončeková. Vekový priemer Sloveniek je približne 25 rokov. Pre viaceré hráčky to bude vrchol kariéry. V lete si odopierame veľa a každý deň tvrdo makáme. V posledných dňoch sa zvyšuje aj nervozita. Už zaspávam s vedomým, že o dva týždne to vypukne. "Máme skúsenosti z juniorských i z kadetských šampionátov. Aj na klubovej úrovni sme odohrali veľa kvalitných zápasov. To, že viaceré z nás budú na takomto fóre debutovať, nevnímam ako nevýhodu," tvrdí 24-ročná Koseková. Do začiatku turnaja Slovenky odohrajú ešte dva prípravné zápasy v Belgicku a generálkou budú dva súboje v Nitre proti Fínkam (18. a 19. augusta). "V lete si odopierame veľa a každý deň tvrdo makáme. V posledných dňoch sa zvyšuje aj nervozita. Už zaspávam s vedomím, že o dva týždne to vypukne," priznala Nikola Radosová, aktuálne najlepšia slovenská volejbalistka. Fanúšikovia sa od 23. augusta, keď sa šampionát začína, môžu tešiť aj na sprievodné programy. O zábavu sa budú starať známi svetoví dídžeji a priamo v hale bude aj fanzóna s pestrým programom. Všetky zápasy slovenských volejbalistiek odvysiela RTVS. Nahrávačky: Barbora Koseková, Lenka Ovečková Smečiarky: Nikola Radosová, Romana Hudecová, Mária Kostelanská, Karolína Fričová Blokárky: Jaroslava Pencová, Nina Herelová, Veronika Hrončeková, Sandra Szabóová Univerzálky: Karin Palgutová, Miroslava Kijaková Liberá: Skarleta Jančová, Michaela Španková Tréner: Marco Fenoglio.


Lídri rozdeleného Cypru prídu na obnovené rokovanie o zjednotení

Tureckí Cyperčania chcú, aby v krajine zostali vojaci z Turecka ako záruka bezpečnosti, čo však grécka strana odmieta.

NEW YORK. Gréckocyperskí a tureckocyperskí lídri prijali pozvanie na obnovené rokovanie o znovuzjednotení tejto ostrovnej krajiny, ktoré sa bude konať v New Yorku. Potvrdil to hovorca generálneho tajomníka OSN Antónia Guterresa, ktorého cituje agentúra DPA. Po mesiacoch sporov medzi lídrom tureckých Cyperčanov Mustafom Akincim a lídrom gréckych Cyperčanov Nikosom Anastasiadisom vyslanec OSN Espen Barth Eide oznámil, že vyjednávanie zlyhalo. Guterres a Eide sa budú usilovať o oživenie rozhovorov medzi oboma stranami, ktoré sa uskutoční v nedeľu 4. júna. Hlavnými otázkami bude bezpečnosť a správa príslušných dvoch častí krajiny, ktoré by sa mali spojiť vo forme federácie. Cyprus je rozdelený od roku 1974, keď po povstaní tamojších etnických Grékov nasledovala turecká invázia a okupácia území s prevahou etnicky tureckého obyvateľstva. Tureckí Cyperčania požadujú, aby v krajine zostalo 35-tisíc vojakov z Turecka ako záruka ich bezpečnosti. Grécka strana to však odmieta s tým, že Cypus ako členská krajina EÚ nepotrebuje cudziu ochranu. Európska únia prijala Cyprus za svojho člena v roku 2004, a to napriek rozdeleniu krajiny. Nariadenia EÚ však platia iba v gréckej časti ostrova.


Sereď má zaujímavú posilu, získala brankára z londýnskeho Arsenalu

Dejan Iliev pôsobil v Londýne od roku 2012.

SEREĎ. Novou posilou fortunaligového futbalového klubu ŠKF iClinic Sereď sa stal brankár Dejan Iliev. Reprezentant Severného Macedónska prišiel na hosťovanie z londýnskeho Arsenalu, kde pôsobil od roku 2012. Informovala o tom oficiálna webová stránka Serede. Dvadsaťštyriročný Iliev je odchovanec Belasice Strumica.